Oertocht nei It Amelân wurdt seis minuten koarter | Omrop Fryslân\n31 aug 2018 - 16:21\nDe oertocht tusken It Amelân en Holwert sil fan takom jier ôf seis minuten koarter duorje. Rykswettersteat stekt op it Waad in bocht yn de Vloedgeul troch, wêrtroch't de hjoeddeiske fargeul fan 12 kilometer in stik koarter wurde kin.\nDe fearboat nei It Amelân ta hat al jierren lêst fan strukturele fertraging, wêrtroch't passazjiers gauris de oansluting op bus en trein misse. Op dit stuit docht de fearboat noch 51 minuten oer de oertocht.\nRykswettersteat en Rederij Wagenborg oer de plannen\nDe graafwurksumheden sille yn totaal twa moanne duorje en kostje sa'n twa miljoen euro. In alternatyf foarstel foar in noch koartere fargeul mei leafst acht minuten tiidwinst helle it net, omdat ferskate miljeuorganisaasjes dêrtsjin beswier oantekenen. By dat alternatyf soenen te folle sânbanken fernield wurde.\nEk tsjin it trochstekken fan de Vloedgeul kin noch beswier makke wurde.\nIt Amelân Wagenborg feartocht fargeul


Omrop Fryslân: HEA! EHBO-ferhalen yn Frjentsjer\nHEA! EHBO-ferhalen yn Frjentsjer\nYn Frjentsjer rûn ferslachjouwer Janko Krist in man mei bysûnder opfallende bril tsjin it liif.\nLês mear oer: HEA! EHBO-ferhalen yn Frjentsjer.\nStudinten krije wer fysyk les op staazjeplak by soarchynstellingen\nMoannenlang waard fanwegen corona inkeld online lesjûn as de studinten op staazje wiene, mar mei wat ekstra maatregels kin it no wer yn in leslokaal.\nLês mear oer: Studinten krije wer fysyk les op staazjeplak by soarchynstellingen.\nBoargemaster Hearrenfean slút drugspân yn Nijehoarne\nYn it pân oan de Houtwallen, dat foar twa moannen fersegele is, is in himpkwekerij oantroffen.\nLês mear oer: Boargemaster Hearrenfean slút drugspân yn Nijehoarne.\nBoargemaster Hearrenfean slút drugspân yn Nijhoarne\nLês mear oer: Boargemaster Hearrenfean slút drugspân yn Nijhoarne.\nMediahuis Groep útjouwer fan ûnder oaren De Telegraaf, Privé en de website Dumpert wol NDC mediagroep oer nimme.\nLês mear oer: Mediahuis Groep wol Fryske kranten keapje.\nStraf ûnder betingst foar Stienzer belutsen by Whatsapp-fraude\nDe Stienzer hie syn bankpas en pinkoade útliend oan ien dy't him ferteld hie dat hy mei Bitcoins wurke.\nLês mear oer: Straf ûnder betingst foar Stienzer belutsen by Whatsapp-fraude.\nPlysje jout bylden frij fan oerfal op gniisgaskoerier yn Ljouwert\nDe koerier waard op sneon 30 maaie om 00.40 oere krekt foar it ôfleverjen fan in bestelling oerfallen en fan syn portemonnee berôve.\nLês mear oer: Plysje jout bylden frij fan oerfal op gniisgaskoerier yn Ljouwert.


Utfanhûs by de boer\nIt ljocht brekt troch de griene gerdyntsjes. De klok slacht healwei fiven. De wylde fûgels tjirmje oer 't fjild. De hoanne kraait, en de ljipkes liepe yn 'e finne. De protters kwele en tsjotterje op it ûleboerd en de skoarstien. De earebarre klaphalzet. De ljurken sjonge oer 't skuorre. De âlde mem heart de klok. ‘Bauk,’ seit hja, ‘do moatst 'er ôfkomme, fanke! en roppe Hidde en de feint: dan kin de âldboer jitte wat lizzen bliuwe.’ ‘Goed,’ seit Bauk, en wriuwt 'eris yn 'e eagen, en strykt oer 'e reade rûne wangen. Hja skoot de gledde billen oer 'e bêdsplanke, klaait har oan, en ropt Hidde en de feint.\nDêrmei is alles yn 't spier. De feint jout de kij earst in lyts jefte hea, en Hidde begjint te mjoksjen. Bijke, dy de hele nacht op de âldboer syn broek lein het, rekt him út, en de bûthúsdoar útgeande snuffelt er op it hiem om, en siket de ongânzen op. Bauk set no fjoer oan en hinget it tsjernwetter oer. ‘Mar wy moatte ek wat ljocht ha,’ seit hja, en skoot it raam op, en smyt de finsters iepen, dat se tsjin 'e muorre stuitsje. No stekt se har tsjeppe troanje yn 'e loft, en sjocht mei in pear freonlike eagen oeral yn 'e blide dage om. It ljochte grien fan 'e simmerkrite skimert troch de tsjokke dauwe. It jongguod haffelt yn 'e lizen om. De ropeintsjes wraggelje nei har ta, en langhalzje om in hânfol beanne. De âlde mem lit it molken yn 'e tsjerne rinne. Hja is lykwol in minske fan sechstich jier, en dochs tilt se de tine mei op, dat har de lidden knieze, en set him op 'e tsjerne, en lit it molken 'er útrinne, dat it brûst. Dêrmei wurdt de spatskûtel 'er oplein, it tsjernlid fêstkile, de pols oanslein. De âlde loaie bonte wurdt fan 'e stâl helle, en begjint te tsjernjen, dat it hûs droant en de bynten kreakje. No it oar folk sit te meltsjen begjint de âldboer him ek te rissen. Hy stiet op, en klaait him oan, en snijt foar it folk elkmis in tsjok omstik brea. As dat dien is faget er it mês ôf, en stekt it yn 'e skie. Hy nimt de brul út it finsterbank, en begjint te lêzen yn 'e reis nei it himelske Jeruzalem.\nIt meltsjen is dien. It folk komt by de hurd. De âlde man nimt syn rûn breedskade huodsje ôf, en bidt. De feint gobbet efter de hoed wei, en giizjende tsjin Bauk trapet har onderwiles op 'e teannen, dat se it laitsjen ek net ynhâlde kin. Elts nimt syn stik brea, leit it op 'e knibbel, en yt 'erfan. De âlde mem is bang, dat it waar feroarje sil, sa het it har justerjûne yn 't krús stutsen. De âldboer klaget ek oer jichte en de slimme tiid. Hy beskrobbet it jongfolk dat se sa oerdwealsk net wêze moatte; want dat har de earen jitte wol bekôge wurde kinne. Dêrmei, as de kopkes en pantsjes weiberge binne, berêde de froulju de tsjerne, en bjinne de tinen en aden út. De manlju geane oan 't seadriden, of leikje de simmerdykjes op. De âldman bliuwt yn 'e hurdshoeke om de fûken te laapjen, en besjocht de kobbe mei de brul op 'e noas...\nHjir briek it ôf. Ik leau dat Gabe it skreaun het, wyls er by beppe útfanhûs wie. Alteas oan 'e oare side fan dat pljims papier hie er dit moalke: ‘Beppe, goemoer, sil yn it earste fearnsjier net oan har ferstân boarste. Ferline sneinte-eftermiddei, doe de kaaien fan 'e himel skuorre waarden en it measte folk slepte, begûn hja yn 'e tsjerke as in bern te skriemen. Dominy tocht dat hy har sa by it hert nomd hie en frege har, mei't de preek út wie, nei har sielsbeswieren. Mar danich seach de man by de noas lâns, doe it âlde sloof him dit beskie joech: ‘Soe 'k net krite, myn leave dominy? Okkerdeis is ús moaie twinterbolle stoarn; jo wite wol, dy mei dat koltsje foar 'e kop; en doe 'k jins lûd hearde, wie 't krekt yn myn earen of it earme bist nochris begûn te bâlten.’


21 juny - 6 july 2019\nHaadfiguer Erik is in jonge talintearde keunstner mar hy hat ek grutte talinten yn de leafde mei in net te stuitsjen libido. Hy komt op in dei samar ynienen it ''dizige reade bist” Olga tsjin wêr’t hy grinzeleas fereale op wurdt. De leafde tusken him en syn Olga set foar beide de wrâld yn 'e brân. Mar Erik hat ek te krijen mei in heks fan in skoanmem dy’t graach alles nei har hân sette wol. Dêrtroch moat Erik alle seilen by sette en keuzes meitsje. Troch syn benearjende leafde foar Olga en syn grutte libido komt harren relaasje ûnder druk te stean. Der sil in soad feroarje en dat set de wrâld fan Erik en Olga op syn kop.\nTekst, bewurking en oersetting: Dick Jansen\nPremjêre - útferkocht\nekstra foarstelling - útferkocht\nTweets fan @ILS_Dronryp


Jachthaven Flylân kin opknapt | Omrop Fryslân (advertinsje)\nJachthaven Flylân kin opknapt 24 jan 2007 - 11:35\nDe provinsje jout hast trije ton oan Flylân. It jild is bedoeld foar it opknappen fan de jachthaven. Der wurdt al jierren praat oer de fernijing fan de jachthaven en it neistlizzende bedriuweterrein. Der is no genôch jild. De gemeente Flylân hat ûnder oare de toeristebelesting al ferhege. Mei-elkoar kostet it projekt tsien miljoen euro. De jachthaven moat takom jier klear wêze.\nKorreksje meldeLês foarTrefwurden: argyfView the discussion thread.Diel dit berjocht op: 24-01Provinsje bestriidt jabikskrûd 24-01Krityk op plak byld Duisenberg Besjoch ek...


Sels deade fiskfloat | Martech Zone\nOpgroeie waard ik grutbrocht troch in optimist en in pessimist, myn mem wie wierskynlik de gelokkichste grappichste freonlikste persoan dy't jo ea mochten. Se soarge derfoar dat ik waard grutbrocht mei in oerfloedige tinkwize, winskje neat oars as goed foar elkenien en die myn bêst om minsken út te helpen. Doe't ik begon te learen en te folwoeksen frege ik har oer wêrom't se guon minsken holp dy't se echt net leuk fûn en har antwurd wie ienfâldich.\nMatt elkenien kin better wêze en har helpe helpt de mienskip. Unthâld "in opkommende tij tilt alle boaten op". Wyt wist ik net dat har berjocht it grutte berjocht wie dat ik letter ekonomy studearje soe doe't ik op 'e universiteit gie. Op 'e nij learde ik dat as it giet om' e ekonomy, as dingen goed binne "in opkommende tij alle boaten opheft."\nDe boomjierren fan 'e 90's bewiisden echt dat myn mem en myn econ-heechleararen beide sjenyen wiene. Mear dan 15 jier (oant 2008) hat in tanimmend ekonomysk tij echt de boat fan elkenien grutbrocht. Foar in mearderheid fan lytse bedriuwen wiene dy jierren poerbêst, keapers wiene oerfloedich, winsten wiene noflik en mei wat muoite wie it frij simpel om út te kommen en ree te finen ree en yn steat foarútstribjende om jo ynkomsten te groeien.\nYn 2008 begon de oare helte fan it berjocht fan myn âlder sin te meitsjen. Myn heit is in geweldige keardel, mar yn tsjinstelling ta myn mem wie hy aardich goed om syn geast rjochte te hâlden op it neidiel fan wat der eins barde. Syn berjocht oan my wie in bytsje oars. Hy fertelde my Sels deade fisken driuwe, Wat hy bedoelde wie as it tij omheech rint beweecht alles omheech, mar net alles is in boat. Syn punt wie echt ienfâldich, minne ekonomyen meitsje gjin swakke, minne ekonomyen bleatstelle swakte.\nDe lêste jierren hawwe wy leard mei it berjocht fan myn heit te libjen. En mei WE bedoel ik de Amerikaanske ekonomy. Wy hawwe in enoarm oantal bedriuwen sjoen dy't minne besluten makken. En doe't tiden maklik wiene, seagen dizze besluten prima, wiene d'r gjin echte problemen as gefolgen foar de minne keuzes. Mar sadree't wy in hobbel yn 'e dyk sloegen waarden dy gefolgen bleatsteld en al te faak hat dy bleatstelling laat ta katastrofale mislearring.\nAs ferkeaptrainer besteegje ik myn dagen mei bedriuwseigners dy't in heule nije kant fan har bedriuw sjogge. De ferkeapers dy't se tochten geweldich wiene die bliken neat mear te dwaan as it tij te beriden fan in pear wichtige kliïnten dy't groeiden. De ferkeapers dy't ree wiene om in lytse priis te besunigjen yn 'e goede tiden wurde fermoarde no't se neat hawwe om werom te fallen op oars as prizen.\nDy ferkeapers dy't net konsekwint útsochten, hawwe har ferkeap folume ynstoarte sjoen no't konkurrinten har akkounts stroperje. Twa jier lyn hawwe dizze swakke punten miskien net wichtich, de ekonomy wie sterk, keapers wiene folop en marzjes wiene sûn. De ekonomy groeide en hie swakke ferkeapprosessen en de ferkearde ferkeapteams wiene problemen, mar se wiene gewoan net grut genôch problemen om te reparearjen.\nHjoed is it oars, jo bedriuw wurdt gizele. Jo ferkeapteam is yn kontrôle fan jo takomst en útsein as jo wite dat se wurkje fan 'e juste strategy, yn' e juste struktuer en de juste feardigens hawwe, sil sels it herstel in útdaging wêze.\n22. novimber 2009 at 2:53\nHâld fan it sprekwurd. Is it in nauwe relatyf oan "Sels in brutsen klok is twa kear deis rjocht?"


Wer sels pinne op Grut Lankum | Omrop Fryslân (advertinsje)\nWer sels pinne op Grut Lankum 22 jan 2009 - 23:19\nGGZ-pasjinten dy´t ferbliuwe op de lokaasje Grut_Lankum yn Frjentsjer kinne wer sels jild opnimme. Ienris yn de wike komt der in spesjale bankbus fan de Friesland Bank op it terrein. Guon pasjinten kinne net selsstannich de stêd yn om by in jildautomaat jild op te nimmen. Se kinne faak net mei jild omgean. Oant augustus ferline jier hie de Friesland Bank in lyts kantoarke op GGZ-terrein. De bankbus, mei dêryn in jildautomaat, sil dizze funksje no oernimme.\nKorreksje meldeTrefwurden: argyfLês foarView the discussion thread.Diel dit berjocht op: 23-01Nij MFS Triemen/Westergeast 22-01Soad minimajild bliuwt lizzen Besjoch ek...


Ried Ljouwert jout grien ljocht foar nije Cambuurstadion | Omrop Fryslân\nRied Ljouwert jout grien ljocht foar nije Cambuurstadion\n23 jan 2019 - 22:14\nSC Cambuur kriget in nij stadion by it WTC-Expo yn Ljouwert. De gemeenteried stimde woansdeitejûn unanym yn mei de ûntwikkeling fan it gebiet en de bou fan it nije stadion. Der binne wol betingsten: der moat goed sjoen wurde nei de mooglike ferkears-, lûds- en ljochtoerlêst. Dat moat safolle mooglik beheind wurde.\nMei it beslút komt in ein oan in lang proses. It ôfrûne jier is der troch ûndúdlikens en flaters in soad tiid ferlern gien. Sa drige skoallemienskip Friese Poort ûnder oare út it projekt te stappen. Alle ploaien waarden rjochtsetten en begjin desimber stimde it kolleezje fan boargemaster en wethâlders yn mei it plan foar de ûntwikkeling fan it WTC-gebiet en de bou fan it nije Cambuurstadion.\nStipe, mar betingsten\nDe riedsleden woene dêr net al te lang by stilstean. Sy makken yn grutte mearderheid dúdlik dat se it plan stypje. Mar, dat der al goed rekken hâlden wurde moat mei de binnenstêd en winkelsintrum De Centrale. De nije winkels yn it WTC-gebiet moatte foldwaan oan de betingsten dy't earder al fêstlein binne. Yn dat gebiet giet it dan spesifyk om sport en frije tiid. Benammen winkeleigeners yn de binnenstêd binne benaud foar mear leechstân. Yn tal fan brieven oan de gemeenteried sprekke se dêr har soargen oer út.\nRied Ljouwert jout grien ljocht foar nije Cambuurstadion 2\nDe mearderheid fan de ried stimt ek yn mei de ferpleatsing fan supermerk Aldi fan it Cambuurplein nei winkelsintrum De Centrale. Dêr moat wol in goed plan foar komme en ek is der romte foar ynspraak. Oant no ta wie it pleatsen fan in supermerk by De Centrale net mooglik. Julie Bruijnincx fan D66 fynt dat lykwols net mear hâldber, no't der by it WTC twa grutte supermerken komme. Wethâlder Friso Douwstra is posityf oer in mooglike ferhuzing.\nUndernimmers út de wyk Cammingabuorren en ek it wykpanel dêr hawwe beswieren. Se binne benaud foar ekstra ferkearsoerlêst op de kanaaldyk en fine ek dat der yn dy hoeke fan de stêd no tefolle supermerken binne.\nCambuur-direkteuren Ard de Graaf en Gerald van den Belt wiene der ek - Foto: Omrop Fryslân, Hayo Bootsma\nNo't de gemeenteried ynstimd hat, leit de bal by de provinsje. Dy is frege om in bydrage fan in lytse fiif miljoen euro foar de ûntwikkeling fan it WTC-gebiet. De ferwachting is dat it kolleezje fan deputearre steaten tiisdei in beslút nimt oer de bydrage. It liket derop dat in mearderheid fan de steaten noch foar de ferkiezings fan 22 maart in beslút nimme wol oer de miljoenen foar de ûntwikkeling fan it gebiet.\nFoar de Ljouwerter PvdA-wethâlder Henk Deinum wie it syn lêste optreden yn de gemeenteried. Hy kundige ferline jier syn ôfskied oan, mar woe dan wol it Cambuur-dossier noch troch de gemeenteried krije. Deinum wie fan it begjin ôf belutsen by de beslútfoarming. Hein de Haan is syn opfolger.\nCambuur WTC gemeente Ljouwert Cambuurstadion Friese Poort\nTemajûn oer hiphop-sêne iepene nij seizoen IepenUP\nRutger Etten ferlit Cambuur foar klup yn twadde difyzje


Toon afbeeldingen van De Tsjerne. Jaargang 5\n(1950)– [tijdschrift] Tsjerne, De– Gedeeltelijk auteursrechtelijk beschermd\nDe ald man op 'e brege\n(Ernest Hemingway, berne 1898).\nIn âld man mei in brul mei stielene stangen en tige stoffige klean siet oan 'e kant fan 'e dyk. Der wie in pontonbrêge oer de rivier slein en karren, frachtweinen, en manlju, froulju en bern teagen der oer. De karren mei mûldieren derfoar stompten by de steile gloaijing fan de wâl op mei help fan soldaten dy't de speaken fan de tsjillen oantreauwen. It boerefolk wâdde oan 'e ankels ta troch de moude. Mar de âld man siet dêr en forweegde him net. Hy wie to wurch om fierder to gean.\nIk hie opdracht om oer de brêge to gean, it brêgehaed oan 'e oare kant to ûndersykjen en ut to finen hoefier de fijân opskoud wie. Ik die dat en kaem werom oer de brêge. Folle karren wiene der nou net en mar in bytsje folk geandefoet, mar de âld man siet der jitte.\n‘Hwer komme jo wei?’, frege ik him.\n‘Ut San Carlos’, sei er glimkjend. Dat wie syn bertestêd, sadwaende die it him goed dy to neamen en glimke er.\n‘Ik moast op 'e dieren passe’, lei er út.\n‘O soa’, sei ik, sûnder it alhiel to bigripen.\n‘Ja’, sei er, ‘ik bin bleaun, sjogge jo, om op 'e dieren to passen. Ik wie de lêste dy't San Carlos forliet.’\nHy hie neat fan in skieppehoeder of sokssahwat en ik seach nei syn swarte stoffige klean en syn griis stoffich gesicht en syn stielen brul en sei: ‘Hwat dieren wiene dat?’\n‘Allegear soarten’, sei er, en skodholle. ‘Ik moast se yn 'e steek litte.’\nIk seach nei de brêge en nei de Afrika-eftige lânsdouwe fan de Ebro-delta en frege my ôf hoe lang't it duorje soe ear't wy de fijân seagen, en stie de hieltyd troch op 'e hark nei de earste lûden dy't dat altyd geheimsinnige barren dat contact hjit oankundigje soene, en de âld man siet der noch.\n‘Hwat dieren wiene it?’ frege ik.\n‘It wiene trije dieren mei-elkoar’, lei er út. ‘Der wiene twa geiten en in kat en ek fjouwer spantsjes douwen.’\n‘En jo moasten se yn 'e steek litte?’ frege ik.\n‘Ja. Fanwegens it geskut. De kaptein sei, ik moast fuortgean om it geskut.’\n‘En hawwe jo gjin famylje?’ frege ik, en stoarre nei de oare ein fan 'e brêge dêr't in pear lêste karren by de skeante fan 'e igge delskeaten.\n‘Né’, sei er, ‘allinne de dieren haw ik oanjown. Mei de kat sil 't fansels wol ynoarder wêze. In kat kin himsels rêdde, mar ik wit net hwat der fan 'e oaren wurde sil.’\n‘Fan hwat kant binne jo?’, frege ik.\n‘Ik doch net oan polityk’, sei er. ‘Ik bin sels en sawntich jier. Ik ha nou tolve kilometer roun en ik leau, ik kin net fierder.’\n‘Dit is gjin goed plak om to bliuwen’, sei ik. ‘As jo it dwaen kinne, der binne trucks op 'e twasprong nei Tortosa.’\n‘Ik sil noch in skoftke wachtsje’, sei er, ‘en dan gean 'k fierder. Hwer geane dy trucks hinne?’\n‘Nei Barcelona’, fornijde ik him.\n‘Ik ken gjinien dy kant út’, sei er, ‘mar tank jo wol. Jitris tige tank.’\nHy seach my tige forwezen en wurch oan, en doe sei er, omt er syn noed mei immen diele moast: ‘De kat dat sil wol goedkomme, dêr bin ik wis fan. Om 'e kat hoege wy net yn noed to sitten. Mar de oaren. Hwat tinkt jo dêrfan?’\n‘Nou, dy sille it ek wol oprêdde.’ - ‘Tochten jo?’\n‘Hwerom net?’ sei ik, en seach nei de oare igge dêr't nou gjin karren mear wiene.\n‘Mar hwat sille se dwaen by it bombardemint doe't hja my seine om fuort to gean, om it bombardemint?’\n‘Siet de douwekouwe op slot?’, frege ik. - ‘Né.’\n‘Dan sille hja wol fuortfleane.’\n‘Ja, grif sille se fuortfleane. Mar de oaren. Men kin mar better net oan dy oaren tinke’, sei er.\n‘As jo bikaem binne soe ik mar fierdergean’, stie ik him oan. ‘Gean oerein en bisykje to rinnen.’\n‘Tank jo’, sei er en gie op syn skonken stean, slingere fan 'e iene side op 'e oare en sakke doe efteroer yn it stof.\n‘Ik moast op 'e dieren passe’, sei er sleauwich, mar net mear tsjin my, ‘Ik paste allinne op 'e dieren.’\nHy wie net mear to helpen. It wie Peaskesnein en de Fascisten krongen op nei de Ebro. It wie in grize, tsjustere dei mei in lege loft, dat har fleanmasinen koene net omheech. Dat en it feit dat katten witte hoe't hja har rêdde moatte, it wie alle fortún dat dy âld man ea hawwe soe.\n(Ut: ‘The first forty-nine Stories’.)


Spesjaal ûnderwiis op beurs | Omrop Fryslân Skip to main content\nSpesjaal ûnderwiis op beurs 13 mrt 2012 - 21:20\n0 reaksjes De iepenbiere skoallen foar fuortset spesjaal ûnderwiis steane nije wike op de Bedriuwekontaktdagen om harren learlingen ûnder de oandacht fan bedriuwen te bringen as takomstich personiel. Op 20 en 21 maart wurdt de sakebeurs yn Ljouwert hâlden. Gewoanwei binne de standhâlders ûndernimmers, mar de skoallen yn it spesjaal ûnderwiis hoopje dat sy op de beurs harren learlingen promoatsje kinne. Dy kinne dreech wurk fine, omdat wurkjouwers net bekend binne mei de mooglikheden en beheinings fan learlingen út it spesjaal ûnderwiis.\nUnder oare mei promoasjefilmkes op de staazjeplakken fan no moat dat feroarje.\nKorreksje meldeLês foarTrefwurden: learlingenwurkWTC Expospesjaal ûnderwiisbedriuwekontaktdagenView the discussion thread.Diel dit berjocht op: 13-03Ferlies Aris; wol play-offs 13-03Tankopslach net mear ûnfeilich Besjoch ek...\nFIDEO: Fakânsjesfear op kampearbeurs Caravana Juster, 17:53 De simmer is noch net yn sicht, dochs kin je yn it WTC Expo al folslein yn de fakânsjesfearen komme. Fan tongersdei oant en mei nije wike tiisdei... ''Sosjaal miljeu hat ynfloed op skoalkarriêre bern'' Juster, 14:39 It sosjale miljeu fan âlden hat ynfloed op de skoalkarriêre fan learlingen. Dat docht bliken út ûndersyk fan de Ynspeksje fan it Underwiis en de... Hynstekeuring yn it WTC Expo is folslein útferkocht 13 jan 2017 - 16:25 Der binne gjin kaarten mear te krijen foar de hynstekeuring sneon yn it WTC Expo yn Ljouwert. Alle 7.000 kaarten foar it ûnderdiel fan Faderpaard... Wille en frijheid wichtiger as jild 02 jan 2017 - 15:58 Jild en in soad fertsjinje is gjin grutte driuwfear foar studinten yn Fryslân. YFK, in bedriuw dat him ynset om marketing- en... (advertinsje)


Kabinet helpt feartsjinsten nei de Waadeilannen mei needlienings | Omrop Fryslân\n23 apr 2020 - 14:31\nIt kabinet stelt needlienings beskikber om foar te kommen dat feartsjinsten fan en nei de Waadeilannen ta troch finansjele problemen ophâlde moatte. Dat meldt steatssekretaris Van Veldhoven fan Ynfrastruktuer. Doeksen krijt in liening fan trije miljoen euro en Wagenborg ien miljoen euro.\nTroch de coronamaatregels fan de oerheid, en de oprop fan de lokale autoriteiten oan toeristen om fuort te bliuwen, is it oantal passazjiers bot ôfnaam. Krekt yn it normaal drokke foarjier moatte de eksploitanten de ferliezen fuortwurkje dy't sy lije yn de rêstige wintermoannen.\nDe Terschellinger Stoomboot Maatschappij (TSM) - better bekend as Doeksen - en Wagenborg Passagiersdiensten (WPD), dat fart op It Amelân en Skiermûntseach, binne yn oerlis mei it ministearje wol farren bleaun, mar wol mei in oare tsjinstregeling. Sa bliuwe de eilannen berikber foar needsaaklik ferfier fan persoanen en guod.\nBeide bedriuwen lije wol stevige eksploitaasjeferliezen en driigje dêrtroch yn likwidaasjeproblemen te kommen. Dêrom krige TSM in liening fan trije miljoen euro en WPD ien fan 1 miljoen euro. Beide krediten wurde letter dit jier wer ôflost.\nliening Wagenborg Doeksen Terschellinger Stoomboot Maatschappij


De Samsung Galaxy Buds Pro wurde filtere om har ûntwerp | Androidsis\nFiltere it ûntwerp en in diel fan 'e skaaimerken fan' e Samsung Galaxy Buds Pro\nNerea Pereira | | Oare apparaten\nWy lústerje al lang geroften oer in nije triedleaze koptelefoan fan Samsung, No befestiget in nij lek it ûntwerp fan 'e Samsung Galaxy Buds Pro, neist in diel fan har skaaimerken.\nOp dizze manier begjinne wy te sjen wat de koptelefoan wierskynlik wurdt presintearre mei de takomstige Samsung Galaxy S21. En pas op, dizze Samsung Galaxy Buds Pro bringe wat heul nijsgjirrige ferrassingen.\nDit sil de Samsung Galaxy Buds Pro wêze\nOm te begjinnen sjogge wy nei in publikaasje fan 'e bekende leakster Evan Blass, better bekend as @evleaks. Rekken hâldend dat dizze brûker meastentiids net yn syn lekken falt, kinne wy befestigje dat dizze ôfbyldings ta de Samsung Galaxy Buds Pro hearre. En oan 'e oare kant kenne wy wat details oer har skaaimerken.\nMear dan alles om't, dizze Samsung Galaxy Buds Pro-koptelefoan hawwe de FCC trochjûn (it Amerikaanske sertifikaasjeburo) en hjirwei hawwe wy witten kinnen dat, om te begjinnen, de oplaadkoffer in 500 mAh batterij hat, neist in USB C-poarte. Oan 'e oare kant sille de folgjende draadloze koptelefoan fan Samsung hawwe annulearje Aktyf lûd om de brûkersûnderfining te ferbetterjen.\nEk, en hoe koe it oars, lûd is oanpast troch AKG, in bedriuw dat spesjalisearre is yn dit soarte produkten en dat op it stuit eigendom is fan it Koreaanske bedriuw. Wy hawwe gjin gegevens mear oer dizze enigmatyske unôfhinklike draadloze koptelefoan, dus wy moatte wachtsje op Samsung om se offisjeel te presintearjen om te sjen wêr't de Seoul-basearre fabrikant ús ferrast.\nWat de priis en release datum fan 'e Samsung Galaxy Buds Pro oanbelanget, is it op it stuit in folslein mystearje, hoewol it logyske ding soe wêze om te tinken dat dizze folgjende rivalen fan Apple's AirPods Pro yn' t earste kwartaal de merk sille berikke. Wat hast befestige is dat se sille wurde presintearre tegearre mei de Samsung Galaxy S21.\nFolslein paad nei artikel: Androidsis » Android-apparaten » Oare apparaten » Filtere it ûntwerp en in diel fan 'e skaaimerken fan' e Samsung Galaxy Buds Pro\nHoe kinne jo foarkomme dat jo gegevens wurde brûkt om persoanlike advertinsjes wer te jaan\nSamsung-apparaten dy't bywurkje nei Android 11 en wannear't se dat sille


Ploeg van der, Durk | De jacht\nDizze roman spilet foar it grutste part te Ealsum, in doarpke efter Dokkum. Former Bloemkamp komt werom nei syn bertedoarp as breafisker, jager en mollefanger. By de Ealsumers leit er der al gau út, om’t er eigensinnige wegen giet. Syn tsjinspiler is Lútsen Idsardi, in idealist, mar tagelyk in labyl figuer, dy’t maatskiplik rûnom mislearret. In slepend konflikt tusken Former en Lútsen einiget op befrijingsdei 1945 yn in drama.\nDe roman De Jacht ferskynde foar it earst yn 1988 en wie doe al de sande roman fan Van der Ploeg. Mei it boek berikte er in breed lêzerspublyk. It is de earste fan de fjouwer romans dy’t yn de oarloch yn de Dongeradielen spylje.\nDit boek yn de DBFL is de earste printing út 1988.\nIt ferhaal fan Former, Hibke en Lútsen draacht it hiele boek op natuerlike wize en hâldt de gong deryn oant op de lêste side.\nDurk van der Ploeg waard yn 1930 berne yn Hoogkarspel (NH). As jonkje fan trije jier kaam er mei syn âlden nei Ealsum. Hy folge in oplieding ta typograaf en waard letter redakteur by de Leeuwarder Courant. Durk van der Ploeg is ien fan de meast produktive Fryske skriuwers, meast proaza, mar ek poëzij.


Sina Goede Centri-Cleaner Centricleaner Foar Papier Pulp Machine lag Slag Separator foar Paper Mill fabryk en leveransiers | YUNFENG\nGoede Centri-Cleaner Centricleaner Foar papierpulpmasjine ， Slag separator foar papiermole\nCleaner applikaasje mei lege dichtheid Dizze bêste kar foar kartonpulppapiermasjine, kartonpulpreiniger is in soarte fan pulpapparatuer dy't wurdt brûkt om minút rûge korrels, skûmen, plestik ensafuorthinne yn it produksjeproses fan papierpulp. It wurdt breed brûkt foar produksje fan recycled pulp en produksje fan aaienbak. Nije soarte swiere ûnreinheidsreiniger De Heavy Impurity Cleaner wurdt foaral brûkt foar it weinimmen fan swiere ûnreinheden lykas grint, skroot, stof ...\nNij type swiere ûnreinheidsreiniger\nDe Heavy Impurity Cleaner wurdt benammen brûkt foar it fuortheljen fan swiere ûnreinheden lykas grint, izer, stof en grutte inketdeeltjes út ferskate soarten pulp. De heegste rinnende konsistinsje kin 2% berikke, ferminderjen fan glêstried, ferbetterjen produksjekapasiteit, ferminderje de nedige segminten en oantallen skjinner. Hege reinigingseffektiviteit, dy't de opgarjen fan jiske-ynhâld yn lêste seksjes foarkomt. Hege betrouberens fan operaasje, soe net wurde blokkearre.\nPapierpulp skjinmakapparaat Low Density Cleaner / Centri-cleaner foar papier- en pulpmûne\n450 heul effisjint swiere skjinmakker is in proses foar it fuortheljen fan ûnreinheden yn it prinsipe fan slurry foarút sintrifugaal skjinner. Beskikbere ferwidering fan swiere ûnreinheden yn it sliergrint, izer, stof en gruttere inketdeeltjes en oare ferskate suveringssysteem foar slurry. 400 swiere reiniger kin wurde kombineare neffens de slurry ferskate ljochtreiniger, om it winske reinigingseffekt te berikken.\nZibo yunfeng yndustriële keramyk co., LTD\nIenige trochput: 450-480L / min\nYn 'e plasmadruk: O.2-0.4MPa\nDruk falt wei. O.14-0.175MPa\nYn 'e plasmakonsintraasje: 0,6-2,5%\nFasiale ferhâlding fan slakjen yn ien stap: 15-30% (relative trochstreamingssnelheid fan feedwetter)\nYF500LF-Q multyfunksjoneel slag eliminator is in nij soarte fan hege effektiviteit slag eliminator dat is ûntwikkele op basis fan avansearre technology yn binnen- en bûtenlân. It is in foarút slagge eliminator dy't sintrifugaal prinsipe brûkt om ûnreinheden yn slurry te ferwiderjen.\nDe konsintraasje fan groffe slakken is ûnôfhinklik fan slurry-skaaimerken troch de aparte kontrôle fan de slachseparator.\nDe struktuer fan it systeem is kompakt, en it oantal en it oantal fan de slachseparator wurde fermindere.\nDe skiedingseffektiviteit is heger, de operaasjekonsintraasje kin oant 3% wêze, it ynderlike oerflak is glêd, en d'r is gjin ferlet om turbulensmaatregels te generearjen.\nDe ûnreinheidsynhâld yn grouwe slakken is heech en it glêstriedferlies is lytser.\nTroch groffe slakken te ferdunnen en slach kontinu te lozen yn alle stadia, ûntstiet gjin blokkering by operaasje en is de pols minimaal.\nTwa, de skaaimerken fan YF500LF-Q multyfunksjonele slachferwider\nA. Spjalte struktuer\nCleaner foar splitstruktuer, de hiele Cleaner kin wurde ferdield yn 3-4 seksjes, maklik te demonteren\nB. Ferskillende manieren fan slachûntlading\nYF500LF-Q Cleaner kin ferskate manieren kieze foar slachûntlading neffens ferskillende behoeften fan brûkers: ûnderste rige swiere ûnreinheden, boppeste rigel ljocht ûnreinheden, om oan te passen oan 'e wurkomjouwing fan' e brûker.\nC, keramyske slijtvaste mûle foar slachferwidering\nIt nekke- en mûngebiet fan alle sintrifugale slakken is it plak wêr't de tangensjele snelheid en wear it meast konsintreare binne.\nDe wichtichste technyske parameters fan YF500LF-Q multyfunksjoneel slachferwider\nIenpas: 450-480L / min\nMaksimum wurkdruk: 4kg / cm²\nMaksimum wurktemperatuer: 70 ° C\nDrukferskil tusken ynlaat- en útlaatgier: 1,6 ~ 2,0 kg / cm²\nSingle feedstream: 435 ~ 480L / min\nMinimale goede slurrydruk: 0,1 kg / cm²\nYntree-konsintraasje: minder dan 3%\nSpuljende wetterstream: 20 ~ 60L / min\nFjouwer, de wichtichste foardielen foar prestaasjes\noannimt avansearre sintrifugale suveringstechnology\nhege effisjinsje, om suverens fan wetterslibry te garandearjen\nlege druk drop, ferminderje systeem enerzjyferbrûk\nregeling is kompakt, ferminderje dekking in gebiet fan in gebiet\nelke slakseparator yn respektivelik út 'e plasmabuis is respektivelik mei in klep foarsjoen, ferminderjen fan systeemútfal, fergrutsje de systeembehendigheid en betrouberens\nfersterke nylon materiaal duorsumens\nkinne ferskate foarmen kieze neffens ferskate behoeften, ferskillende spesifikaasjes fan keramyske wearze-fersette slachmûle\nkies ferskillende ûntladingsmodi\nFiif, it wichtichste tapassingsgebiet\nYF500LF-Q multyfunksjoneel slachferwider geskikte ynstallaasjeposysje\nA. Nei de lege konsintraasjeseef en foar it ferdikkingsmiddel yn ferskate pulpingsystemen\nB, foar de ljochte slachreiniger\nC. Slurry-streamsysteem foar papiermasjine\n2, de slach kin brûkt wurde foar de folgjende soarten slurry-tariedingssysteem\nA. Regenerearre glêsfezel systeem\nB. Gemysk pulpingsysteem\nC. Deinking systeem\nFoarige: Omkear skjinmakkers skiede lichtgewicht (waaks, plestik, en oare kleefstoffen.) Verontreinigingen fan fezels\nFolgjende: Waste Paper Pulp Purify Cleaner foar lege tichtens\nReiniger foar it meitsjen fan papierpulp\nPulpreiniger foar papiermakkerij\nSlag separator Foar papiermole\nRustfrij stiel skjinner kegel foar meitsjen fan papierpulp\nRustfrij stiel skjinmakker foar hege dichtheid foar meitsjen fan papierpulp


Jieroersjoch 2014: de nijstop 10 fan augustus | Omrop Fryslân\nJieroersjoch 2014: de nijstop 10 fan augustus\n27 des 2014 - 07:30\nFoto: Twitter @polfryslan\nWy sjogge werom op it belangrykste, aardichste en opfallendste nijs fan 2014. Oant en mei 31 desimber pleatse wy alle dagen in Top 10 fan in moanne, makke op basis fan meast lêzen berjochten op omropfryslan.nl en de apps. Wy binne oankaam by augustus.\n1. Frou rydt mei opsetsin yn op twa jonges\nIn 57-jierrige frou fan Sint Nyk rydt heal augustus yn op twa jonges. Ien fan de slachtoffer rekket sa slim ferwûne dat er mei de traumahelikopter nei it sikehûs yn Grins brocht wurdt. De frou wurdt oanhâlden. Oanlieding foar de frou om achter de jonges oan te gean, soe it narjen fan har hûn wêze.\n2. Hûn mei opsetsin fersûpt yn Foudgumer Feart\nFoarbygongers dogge yn de Foudgumer Feart yn Boarnwert in ferskriklike ûntdekking. Se fine in deade hûn yn it wetter mei stiennen oan de poaten bûn. Neffens de plysje is it bist sa mei opsetsin ferdronken. It giet om in wyfke fan in jier as sân âld. Net lang dêrnei wurdt in 62-jierrige man út Hallum oanhâlden op fertinking fan it ferdrinken fan de hûn.\n3. Sjeik ferbiedt fuotbalwedstriid tsjin Lemsters\nDe fuotbalwedstriid fan it earste alvetal fan fuotbalklup CVVO tsjin in alvetal út De Feriene Arabyske Emiraten giet net troch. De klup fan De Lemmer hat te hearren krigen dat de sjeik de wedstriid ferbean hat. Wat de reden dêrfan is, is ûndúdlik.\nIn frou fan 51 jier út Eksmoarre rekket slim ferwûne by in ûngelok yn har wenplak. It slachtoffer botst mei har auto op in hakselaar en moat troch de helptsjinsten út de auto helle wurde. Neffens de plysje hat de autobestjoerster de lânbouwein net sjoen troch de leechsteande sinne. It slachtoffer ferstjert in moanne letter oan har ferwûnings.\n5. Toeristen op It Amelân ferwûne troch wjerljocht\nOp fakânsjepark Klein Vaarwater op It Amelân slacht de wjerljocht yn by in caravan. In pear minsken dy't yn de caravan oanwêzich binne, rinne lytse brânwûnen oprûn. Se wurde troch de eigener ûnderbrocht yn it rekreaasjeblok op de camping.\n6. Ice Bucket Challenge smyt flink jild op foar ALS\n2014 is it jier fan de 'Ice Bucket Challenge'. Dielnimmers smite in in amer iiswetter oer harren hinne om sa jild yn te sammeljen foar ûndersyk nei de deadlike spiersykte ALS. Ek Omrop Fryslân docht mei. Sa'n tritich 'omroppers' litte trije shovels mei iiskâld wetter oer har hinne smite. De ludike aksje smyt hast 5000 euro op.\n7. Nei de rjochter om dielname Freulepartij\nIn keatser fan Baaium hat by de rjochter dielname ôftwongen oan de Freulepartij. Neffens de regels fan keatsbûn KNKB moat de jonge útkomme foar de ôfdieling Wjelsryp. Mar dêr binne gjin jeugdkeatsers om mei te dwaan oan de Freule. Dêrom woe er útkomme foar Winsum. Mar dat mocht net fan it KNKB. De jonge stapte dêrnei nei de rjochter.\n8. Kafee wike ticht nei mislearre stunt mei baarnende bar\nIt Ljouwerter kafee Bebida's moat fan de boargemaster in wike ticht. Seis minsken reitsje ferwûne as de bar mei alkohol besprinkele wurdt en yn de brân setten wurdt. Ien persoan rint twaddegraads brânwûnen op. De eigener sprekt fan in tragysk ûngelok.\n9. Akwadukt Heak om Ljouwert te plak fearn\nIt akwadukt foar de Heak om Ljouwert wurdt ein augustus op syn plak fearn yn it Van Harinxmakanaal by Ritsumasyl. It akwadukt is 32 meter breed, 47 meter lang en 10 meter heech en weaget 12.000 ton. De betonnen akwaduktbak is boud yn in kûle oan de kant fan it kanaal. Dy kûle waard ûnder wetter set, sadat it akwadukt driuwe koe.\n10. Nei fjouwer jier wer thús fan wrâldreis\nDe famylje De Graaf út Ljouwert is wer thús nei in wrâldreis fan fjouwer jier mei harren sylboat Seaquest. By harren oankomst yn Harns wurde se opwachte troch in groep fan sa'n hûndert famyljeleden en freonen. De reis is neffens Huib Jan de Graaf in súkses wurden mei prachtige aventoeren oer de hiele wrâld.\nNije wize om bûnte kjifkrobbe te bestriden\nDe camper fan Omrop Fryslân rydt de hiele simmer troch de provinsje. Alle dagen binne ús ferslachjouwers op in oar plak te finen. Sneon wie de...


Heger berop oer oanfarring IFKS skûtsjes ôfwiisd - Omrop Fryslân\nHeger berop oer oanfarring IFKS skûtsjes ôfwiisd\n6 maaie 2016, 10:20 • 1 minút lêstiid\nDe gyk fan skûtsje Zeldenrust bruts en ferwûne in bemanningslid © twitter @SkutsjeSn\nDe sylried hat it heger berop fan skûtsjeskipper Arnold Veenema fan Snits ôfwiisd. Dat betsjut dat Veenema dit jier net útkomt yn de A-klasse fan de IFKS mei syn skûtsje Zeldenrust. Hy bliuwt yn de B-klasse. As de skipper it berop wûn hie, koe er promovearje.\nFoarich jier kaam Veenema flak foar de start fan de silerij op De Lemmer yn oanfarring mei de Verandering fan Sint Bekkema. De gyk fan de Zeldenrust bruts en rekke de rêch fan in bemanningslid. Dy waard mei de ambulânse oerbrocht nei it sikehûs. Veenema moast de wedstriid stake.\nDe protestkommisje oardiele dat Bekkema gjin skuld hie oan de oanfarring, mar Veenema gie yn berop.\nOm oanfarringen foar te kommen hat de IFKS dit jier besletten de wedstriden fan de B- en de C-klasse net mear op itselde momint op itselde wetter te fersilen. De C's starte no earder, en de B's wat letter. Dat betsjut wol dat de silerij fan de grutte A no ek wat letter úteinset. Gewoanwei wie dat om 14.10 oere, no wurdt dat 14.30 oere.\nDe Verandering en de Zeldenrust sylden ferline jier beide yn de B-klasse.


Lokaal sportakkoart Weststellingwerf lit pjutten ek bewege | It Nijs\nLokaal sportakkoart Weststellingwerf lit pjutten ek bewege\nmaart 24, 2021 08:44 Fernijd\nMei it lokaal sportakkoart wol de gemeente Weststellingwerf sûnt ein 2019 mei ferieningen en maatskiplik belutsen partners safolle mooglik minsken mei wille bewege litte. Nettsjinsteande de fanatike start troch de ynrjochte wurkgroepen, koene troch de koroanamaatregels in protte plannen noch net útfierd wurde. Dat jildt gelokkich net foar de plannen foar de pjutten. Fjouwer pjutteopfanglokaasjes ûntfongen moandei 22 maart pakketten mei materialen en attributen.\nPjutten yn beweging\nWurkgroep jong fit en feardich rjochtet syn pylken op de pjutten (twa oant fjouwer jier). Dat is in wichtige tiid yn harren libben om ferskate bewegingsmooglikheden te ûnderfinen en te ûntdekken. Wurkgroeplid Jiska Clevering-Hartsuiker: “Om de bern no al yn ’e kunde komme te litten mei in breed skala oan bewegen, biede wy de earste fjouwer pjutteopfanglokaasjes fjouwer ferskillende pakketten oan. Dy hawwe we gearstald mei de tema’s: balansearjen, rinnen en springen, rôljen en krûpen en each-hân-koördinaasje. Materialen dy’t yn it pakket sitte, binne bygelyks: skippybisten, rôlplanken, krûptunnels, in balansearparkoers en in motorykmatte”. Moandei hat Doomijn Peuteropvang yn De Blesse it motorykpakket rinnen en springen krige. “Moai om te sjen hoe’t in idee no yn de praktyk werklikheid wurdt. It entûsjasme fan de bern is yn ien wurd geweldich!” By bernedeiferbliuw ’t Hummelhûs wie ek grutte tefredenheid. “Wat in tige goed inisjatyf! Dêr meitsje we de bern echt bliid mei.” De pakketten rûlearje dêrnei oer de hiele gemeente. As de koroanamaatregels it wer talitte, kin ek in gastdosint ynset wurde foar bygelyks pjuttedûns.\nMear wurkgroepen yn aksje\nIt ôfrûne koroanajier is der ek troch oare wurkgroepen in sterke basis foar de takomst lein en binne plannen fierder konkretisearre. De wurkgroep fitale sportoanbieders ynventarisearre by de sportferieningen hokker leden of treners yn ’e beneaming komme kinne foar in algemiene en sporttechnyske oplieding. No wurdt sjoen oft úteinset wurde kin mei in digitale start fan de oplieding. Uteinlik om dat binnen de dan jildende maatregels fierder út te wreidzjen.\nDe wurkgroep ynklusyf sporten siet yn in útdaagjende situaasje. Der wiene ideeën om in protte minsken byinoar te bringen en yn ’e kunde komme te litten mei ferskate sporten en ferieningen yn Weststellingwerf. Troch de koroanamaatregels koe dat plan net trochgean. De wurkgroep tinkt nei oer oare (koroanaferantwurde) mooglikheden, sadat yn 2021 mear minsken yn beweging komme.\nOanmelde by it lokaal sportakkoart\nIt lokaal sportakkoart bestiet al út in protte motivearre minsken. Mar mear ideeën en plannen om ynwenners yn beweging te krijen binne wolkom. Soarchynstellingen, frijwilligersorganisaasjes, ferieningen kinne har oanmelde fia info@weststellingwerf.nl.\nSjochdoazewedstriid oer frijheid foar jongerein Akkrum en Nes Ynspeksje wol dat provinsje skoallen efter de broek sit: it fak Frysk moat flugger ferbetterje GGD Fryslân ûndertekenet Regionaal Taalakkoart Noard-Fryslân Frysk net populêr ûnder Nederlânsktalige learlingen – in probleem en in oplossing Dingtiid: Fryslân moat lykas Galisië in kultuerried krije Fryske koroanakampanje foar jongerein FNP: Stribjen nei eigen ûnderwiisynspeksje bliuwt stean


Tour-kâns Pieter Weening lyts | Omrop Fryslân Skip to main content\nTour-kâns Pieter Weening lyts 06 maaie 2008 - 12:07\n0 reaksjes Pieter Weening foarich jier yn de Tour\nDe kâns dat hurdfytser Pieter Weening fan de Harkema yn july syn fjirde Tour de France fytse sil, is lyts. Dat seit ploechlieder Erik Breukink fan de Rabobank-hurdfytsploech. Weening sit by de foarseleksje fan 14 renners, mar is dit seizoen noch net yn aksje kommen troch in knibbelblessuere. Uteinlik meie njoggen hurdfytsers yn Frankryk starte. Weening makket op 19 maaie syn rentree by de Ronde fan Kateloanje. Dêrnei folget noch de Dauphiné Libéré foar't it beslút falt.\nKorreksje meldeLês foarTrefwurden: argyfView the discussion thread.Diel dit berjocht op: 06-0510 finalisten Liet bekend 06-05Single Syb wurdt titelsong Besjoch ek...


De middei fan Fryslân fan 8 juny 2017 13:00 | Omrop Fryslân\nDe middei fan Fryslân fan 8 juny 2017 13:00\nKoereur Bertus Folkertsma fan Tsjummearum hat in grutte dream en dat is meidwaan mei in race op it racecircuit fan Island of Man yn Ingelân. Hy is drok dwaande hjir jild foar by elkoar te krijen fia sponsoring. Mar no binne der dizze wike al trije motorkoereurs om it libben kaam op dat racecircuit. It is bekend dat it in tige gefaarlik circuit is, mar dat wurdt no nochris befestige. Soe dit Bertus Folkertsma der net fan werhâlde om syn dream om dêr ek in race te riden troch te setten?\nDe 13-jierrige Marthe Ledegang út Nij Beets is útkeazen om de haadrol te spyljen yn de musical Tina. Yn totaal hienen leafst 4.000 famkes har foar dizze rol opjûn, fan wa't der no seis útkeazen binne foar de haadrol. Marthe sil Tina spylje yn de foarstellings yn Fryslân, Drinte en Grinslân. Soe dit it begjin wêze foar in grutte karriêre?\nRonald van der Pol fan de online redaksje oer in ferfangende speedboat en de nije NS-app\n13:05 - Diana Ross - Upside Down\n13:10 - Pilgrims - White Men\n13:18 - Weima & Van Der Werf - Do\n13:22 - Pink - Stupid Girls\n13:25 - Bill Withers - Lovely Day\n13:38 - Fais - Ask Me Tomorrow\n13:42 - Staci Lettislaw - Jump To The Beat\n13:51 - Volumia - Hou Me Vast\n14:06 - Billy Ocean - Get Outta My Dreams, Get Into My Car\n14:15 - Kygo & Selena Gomez - It Ain't Me\n14:19 - Pigmeat - De Alde Boekebeam\n14:22 - Ricky Martin - Livin' La Vida Loca\n14:42 - Olivia Newton-John - Xanadu\n14:47 - Twarres - Won't Let Go\n14:51 - Texas - Say What You Want\n14:55 - Shawn Mendes - Treat You Better\n15:04 - Roxette - How Do You Do\n15:19 - Die Twa - Tiden Binne Tiden\n15:23 - John Mayer - In The Blood\n15:33 - Janis Ian - Fly Too High\n15:39 - Miley Cyrus - Malibu\n15:48 - Jan Smit - Dan Volg Je Haar Benen\n15:51 - Paula Abdul - Straight Up\n15:54 - Toontje Lager - Net Als In De Film


Sluting azc min foar ûnderwiis | Omrop Fryslân (advertinsje)\nSluting azc min foar ûnderwiis 08 feb 2003 - 00:00\nDe sluting fan it azc yn Snits hat ek gefolgen foar it ûnderwiis oan jonge allochtoanen. Dat seit rektor Dijksterhuis fan skoalmienskip Magister Alvinus. Op de Snitser skoalle wurdt al in pear jier ûnderwiis jûn yn de saneamde Ynternasjonale Skeakelklasse. De skoalle komt meikoarten mei ferskate plannen oer de takomst fan it ûnderwiis foar jonge flechtlingen. Op de skoalle wurkje fyftjin dosinten yn it flechtelingen-ûnderwiis.


Fryske jongerein nei Aarhus2017 | Friesland.nl\nFryske jongerein nei Aarhus2017\n20 Septimber 2017\nSa’n trijehûndert jongeren út hiel Europa moeten elkoar ôfrûne wike yn Aarhus, kulturele haadstêd 2017. Se dienen mei oan in byienkomst wêryn’t de ûnderwerpen demokraasje en rjochten sintraal stienen. De jongeren, tusken de fjirtjin en achtjin jier âld, folgen ferskate workshops en praten foaral mei elkoar. Ljouwert-Fryslân 2018 waard fertsjintwurdige troch njoggen jongeren. Dy holden tidens de iepening in koarte presintaasje oer LF2018.\nLjouwert-Fryslân 2018 wie útnûge om’t it takom jier Kulturele Haadstêd fan Europa is. De reis waard organisearre troch LF2018, Provinsje Fryslân en it Friesland College (D’Drive). De studinten, earder dielnimmend oan ûnder mear it Frysk Jeugdparlemint, waarden begelaat troch Mieke Morssinkhof en Biene van Huizen.\nIt doel fan de byienkomst wie ek om de jongeren te helpen by it opbouwen fan harren sosjale en soms professionele netwurken. En om de ‘wrâld fan de oar’ better te trochgrûnjen. Sa waarden de jongeren moarns frege, foar de start fan it deiprogramma, om mei ien yn kontakt te kommen mei wa’t se noch net praat hienen: “It is ferskriklike weardefol om jongerein út oare lannen te moetsjen”, seit Mieke Morssninkhof. “Dêrtroch frebredest dyn hoarizon en kweekst mear ûnderling begryp foar elkoars kulturele eftergrûnen, gewoanten en gebrûken.”\nOer de byienkomst\nDe European Youth Consensus is in Europeesk netwurk dat fanwege Aarhus2017, de Europeeske Haadstêd fan Kultuer yn Denemarken, de byienkomst foar trijehûndert jongeren organisearre. De dielnimmers kamen fan 10 oant ‘e mei 15 septimber byinoar. Se wienen allegearre út Denemarken en de rest fan Europa ôfkomstich, en bestienen benammen út leden fan lokale studinterieden, jeugdrieden en fergelykbere demokratysk keazen organisaasjes.


Omrop Fryslân: KNMI warskôget foar glêdens; koade giel\nKNMI warskôget foar glêdens; koade giel\nLês mear oer: KNMI warskôget foar glêdens; koade giel.\nAuto fan de dyk yn Olterterp, KNMI warskôget foar glêdens\nLês mear oer: Auto fan de dyk yn Olterterp, KNMI warskôget foar glêdens.\nBrânwacht oeren dwaande mei brân yn bygebou De Rottefalle\nIt brânende gebou stie oan de achterkant fan in hûs en wie dêrtroch mar min te berikken foar de brânwacht.\nLês mear oer: Brânwacht oeren dwaande mei brân yn bygebou De Rottefalle.\nBoargemaster Smellingerlân lilk: messeferbod pas yn 2023\nAl yn novimber 2020 pleiten in soad boargemasters foar sa'n messeferbod.\nLês mear oer: Boargemaster Smellingerlân lilk: messeferbod pas yn 2023.\nTal registrearre besmettingen dizze wike leger nei oanhâldende steuring\nIt tal sikehûsopnames rint wol wer op.\nLês mear oer: Tal registrearre besmettingen dizze wike leger nei oanhâldende steuring.\nTal besmettingen bliuwt heech, wol minder coronastjergefallen\nLês mear oer: Tal besmettingen bliuwt heech, wol minder coronastjergefallen.\nFryske talinten op Eurosonic: ek online fan grutte wearde foar start karriêre\nIt festival ESNS (Eurosonic/Noorderslag) yn Grins is fanwegen corona sûnder publyk, mar wol online te folgjen.\nLês mear oer: Fryske talinten op Eurosonic: ek online fan grutte wearde foar start karriêre.


3 bevers ûntsnapt út Aqua Zoo | Omrop Fryslân (advertinsje)\n3 bevers ûntsnapt út Aqua Zoo 11 maaie 2004 - 00:00\nUt otterpark Aqua Zoo by Ljouwert binne in wike ferlyn trije bevers ûntsnapt. Moandei is waard in eksimplaar sjoen by de fierljepskâns yn Burgum. Tiisdeite- moarn waard ien fan de bevers fongen by transportbedriuw Tiltrans, ek yn Burgum.\nDe trije Kanadeeske bevers koene útnaaie om't de betonnen râne ûnder de ôffreding oan it ôfbrokkeljen wie. De bevers hawwe har dêr ûndertroch nei de frijheid groeven. De betonnen râne is yntusken wer reparearre.


CDA wol ATF-boek slute | Omrop Fryslân Skip to main content\nCDA wol ATF-boek slute 03 okt 2003 - 00:00\nIt dossier oer de ATF-brân kin ticht, sa fynt it CDA yn Provinsjale Steaten. Se hawwe in tillefoanyske enkête hâlden ûnder ynwenners fan Drachten, Aldegea, De Wylgen en Smelle Ie. De measten hawwe gjin skea hân fan 'e brân dy't op 12 maaie 2000 útbruts. Wol is der krityk op de gemeente. Dy hie earder mei de foarljochting oer de gefolgen fan 'e brân begjinne moatten. De opposysjepartijen hâlde moandei in harksit foar deselde belutsenen.\nKorreksje meldeLês foarTrefwurden: argyfView the discussion thread.Diel dit berjocht op: 03-10Skoalbern moatte 12 km omfytse 03-10Nije bestimming Phoenix-terrein Besjoch ek...


It Ljocht Op\nFryslân yn de tritiger jierren\nSjoch mar: Acrogymnastyk\n11 Maaie 1998\nIt is de kombinaasje fan gymnastyk en akrobatyk: acrogymnastyk. Arjen de Boer siket in tal akrobaten op om te sjen hoe't sy harren tariede op it WK.\nLês mear oer Sjoch mar: Acrogymnastyk\nBaas Boppe Baas 0410: Fluch nei 't ein\n01 Jannewaris 2004\nJoukje hat kanker, mar bliuwt lykwols sterk en fynt dat se rjocht hat op in eigen beslút. Se wol graach eutanasy, mar dit soarget foar in soad argewaasje yn it hûs fan de famylje Baas.\nLês mear oer Baas Boppe Baas 0410: Fluch nei 't ein


Fiif tips oer losdraaien flierplaat útkyktoer De Jouwer | Omrop Fryslân (advertinsje)\nFiif tips oer losdraaien flierplaat útkyktoer De Jouwer 20 jul 2015 - 14:28\nDe plysje hat oant no ta fiif tips krigen oer de fernielings oan de útkyktoer op De Jouwer. Ferline wike hat immen mei opsetsin bouten út in flierplaat helle. Dat hat fan gefolgen hân dat in famke (14) út De Jouwer 9 meter nei ûnderen fallen is. Sy rekke swierferwûne en leit noch hieltyd yn it UMCG yn Grins. Se is wol bûten libbensgefaar. De plysje ûndersiket de tips, mar hopet wol dat der noch mear minsken binne dy't ynformaasje hawwe.\nSjoch hjir foar it artikel oer de fal.\nKorreksje meldeLês foarTrefwurden: tipsfalútkyktoerflierplaatView the discussion thread.Diel dit berjocht op: 20-07Utspraak ferbliuwsfergunning Sahakyans útsteld 20-07Ynbrekkers teisterje Aldegea en ferdôvje hûn by it ynbrekken Besjoch ek...\nSykte keart Schulting fan fierdere dielname oan EK 15 jan 2017 - 12:23 Suzanne Schulting fan De Tynje sil snein net mear fan start gean op de yndividuele nûmers by it EK shorttrack yn Turyn. De Nederlânsk kampioene is... 5 tips foar de ideale Fryske top 100 belibbing 30 des 2016 - 17:02 Op âldjiersdei wurdt foar de 18e kear de Fryske top 100 útstjoerd. Mei oaljekoeken op de bank of mei freonen by it karbidsjitten, alles kin... Nije útkyktoer Appelskea lang om let iepene 14 okt 2016 - 15:17 Lang om let is der iepen. De nije útkyktoer op de Bosberg yn Appelskea. Freed is de toer iepene troch deputearre Klaas Kielstra, boargemaster... Man ferwûne by fal fan steiger yn Drachten 06 okt 2016 - 15:29 Yn Drachten is tongersdeitemiddei in man fan in steiger fallen en ferwûne rekke. It ûngelok barde op De Brekken. Hoe't it koe, is noch net... (advertinsje)


Sofiakatedraal (Tobolsk) - Wikipedy\nDistrikt Distrikt Oeral\nDe Sofia-Uspenksy katedraal (Russysk: Софи́йско-Успе́нский кафедра́льный собо́р) is in otterdokske katedraal yn de Russyske stêd Tobolsk. It is ien fan de âldste katedralen fan Sibearje en it leit yn it kremlyn fan Tobolsk, it iennige stiennen kremlyn fan it Oeral-berchtme.\nDe earste stien foar de hjoeddeiske katedraal waard yn 1681 lein, nei't in âldere oan de Hillige Wiisheid wijde houten katedraal ôfbaarnde. De echte bou begûn lykwols net earder as yn 1683, doe't in ploech mitselders oanreizge. De Moskouse Katedraal fan Marije-Himelfeart stie model foar de nijbou, dy't yn 1686 foltôge waard. Doe't de tsjerke hast klear wie stoarte yn 1684 de wichtichste koepel fan de katedraal yn. Op 27 oktober 1686 waard de tsjerke konsekrearre ta eare fan de Himelfeart fan Marije.\nDe 75 meter hege klokketoer waard yn de jierren 1794-1797 boud nei't de foargonger ynstoarten wie. It is it heechste bouwurk fan de stêd.\nTradisjoneel wie de katedraal de grêftsjerke fan de biskoppen fan Tobolsk en Sibearje.\nDe bolsjewiken lieten yn 1930 foar "it ferlet fan it proletariaat" alle tsjerken fan Tobolsk slúte, nei't de steat earder al yn 1922 alle weardefolle objekten fan de tsjerke konfiskearre hie. De organisaasje "Ienheid en Bôle" makke yn de jierren 1930 gebrûk fan de eardere katedraal, dy't oant it begjin fan de Twadde Wrâldkriich de funksje fan nôtskuorre krige. Nei de kriich bleau it gebou leech stean oant it yn 1961 oan it museum fan Tobolsk oerdroegen waard. Yn de jierren 80 folge foar it earst in restauraasje. Sûnt 1988 brûkten it museum en it bisdom tegearre de tsjerke en yn 1993 waard de tsjerke wer folslein as katedraal fan it bisdom yn gebrûk nommen.\nDe renêssânse fan de katedraal[bewurkje seksje | boarne bewurkje]\nNeffens it dekreet yn 1989 fan de Ried fan Religieuse Saken fan de Ministerried fan de Sovjet-Uny waard de katedraal werom jûn oan de Russysk-Otterdokske Tsjerke. Fuort nei de weromjefte waard útein set mei in restauraasje. It measte wurk wie yn 1994 dien en op 26 juny waard de katedraal konsekrearre troch de patriarch fan Moskou en hiel Ruslân, Aleksius II.\nDe tsjerke docht tsjinst as katedraal fan it bisdom Tobolsk en Tjûmen en is dêrnjonken ek de haadtsjerke fan it Otterdokske Teologyske Seminaarje fan Tobolsk. Yn 2010 starte in nije restauraasje, dy't yn 2012 einige. Op 22 juny 2014 fierde patriarch Kirill hjir it feest fan Alderheljen fan Ruslân.\nOfbylden dy't by dit ûnderwerp hearre, binne te finen yn de kategory Katedraal fan de Hillige Wiisheid en de Himelfeart fan Marije, Tobolsk fan Wikimedia Commons.\nOpfrege fan "https://fy.wikipedia.org/w/index.php?title=Sofiakatedraal_(Tobolsk)&oldid=1015026"\nBouwurk út 1686\nDizze side is it lêst bewurke op 10 okt 2020 om 18.16.


Wer brân by bannebedriuw | Omrop Fryslân Skip to main content\nWer brân by bannebedriuw 07 jun 2008 - 08:30\n0 reaksjes Op'e nij steapel autobannen yn brân\nDer hat yn de nacht fan freed op sneon foar de tredde kear yn koarte tiid brân west by Total Recycling Industries yn Ljouwert. Lykas de foarige kearen gong der in grutte steapel autobannen yn flammen op. Dêrtroch wie der in soad reek te sjen oant fier bûten Ljouwert. De brânwacht moast alles op alles sette om de brân ûnder kontrôle te krijen. De oarsaak fan de brân is noch ûnbekend. Hoe grut de skea is moat ek noch útsocht wurde\nKorreksje meldeLês foarTrefwurden: argyfView the discussion thread.Diel dit berjocht op: 07-06Gjin treinen Ljouwert-Grins 07-06Man fermist nei oanfarring Besjoch ek...


Yn 'e krystdagen hie Saske har broers bern, twa soannen en fjouwer dochters, fan Aldegea oernoade, dy ek kamen; want it wie moai iis. De woansdeis soe 'er te Frjentsjer in sulverheften mês ferhurdriden wurde, en dêr woe de hiele fleet fan jongfolk mei Rommert foarop hinne; mar de foarmiddeis lune it waar mei stilte en belutsene loft sawat om. ‘Ik wyt net,’ sei Pibe; ‘ik haw 'er swak moed op. Dêr wie juster in waarûl' om 'e sinne, en it het my fannacht yn 't krús stutsen; ik tink, hjoed in tige pak snie.’ - ‘Ei, nee, omke,’ sei ien fan 'e niften; ‘it begont te glierjen, en nyskes kamen 'er al hoeken en\ngatten yn 'e loft.’ Mar in bytsje foar tolven begûn it te krôkjen, en wylst se oan it iten sieten sloech it mei in eastewyn, dy fiks trochkaam, danich oan it wiskjen; me' koe net út 'e eagen sjen. De fammen, dy de kriuwel yn 't liif hiene om nei Frjentsjer ta, rôpen al: ‘It sil op 'e stee wol betterje.’ Mar yn pleats fan better boaze it waar oan, en it waard foar har allegearre in thúsbliuwer; want in boer soe syn hûn net útjage ha.\nIt wie kâld, en de froast kitele mei dy hurde wyn yn 'e huzen op, dat se jûns moai ticht oan 'e hurd kroepene. Doe se har nocht fan dammen hiene en allehiel útpraat wiene, sei ien fan de bern, dat se mar ris teltsjes fertelle moasten. Dat soe ek aanstons oangien ha; mar krekt stapten 'er twa útfanhûzers fan dominys yn 'e keamer, dy ek nei Frjentsjer ta west hawwe soene, en dy no op 'e rook fan 'e moaie froulju ôf by Pibomme kamen. It wiene beide studinten fan Grins; de iene, in miich fan dominy, en d' oare, syn kammeraat, de soanne fan in duvelbander, dy it sei sa de wrâld woechsen wie. Dizze twa stienen har diel mei oan 't fertellen: ‘Mar dêr nin kriich is, is nin eare,’ sei dominys miich; ‘dy it moaiste teltsje fertelt, sil kar út de fammen ha, mei wa-d-er fannacht meide wol.’ Dat wie klear. Saskemuoi sette in tinnen kanne mei boerekofje by it iene ein fan it efteroansblok op 'e hurd del, en Gabe smiet wat dôve prikken op 't fjoer, dy braaf spatten en knapten, wylst de soanne fan 'e duvelbander dit teltsje begûn.\n‘Yn it jier fan trettsjinhonderttrijenfjirtich gongen twa boargers fan Dokkum mei Rouke Lefferts, in boer fan 'e Geast, op in pilgrimsreize nei Rome ta. Om't de weardshuzen doe sa net yn swang wienen gongen se mei in knapsek op 'e rêch, in lange kowestôk, dêr in tsjokke rûne knop op siet, yn 'e hân, en in restje âlde skeljen yn 'e bûse, nei Itaalje ta. Kaam it sa út, dat se by jûntiid oan in kleaster of slot kamen, dan hienen se tek, fjoer en wetter frij, en dêr seane en brettene se dan wat har knapsek of de tiid sei. Mar wie dêr nin kleaster of slot yn 'e omtrek, dan slepten se lykas Adam en Eva onder de loft, en wylst de blêden fan 'e beammen har foar gerdinen tsjinnen, wie de grûn mei gers har bultsek. Noch in heal dei wiene se fan Rome ôf, doe't 'er mei de knap net bêst begûn út te sjen. Har moal wie sa nei op, dat elts fan it krouske, dat er oer hie, nin bôle mear foar himsels bakke koe, en by ongelok wiene se benachte yn in oarde, dêr nin slot of kleaster hyn of nei te sjen wie. Hoe soe dat de oare moarns gean? Want de mage begûn har no al te kiteljen, en as se in heal etmiel fierder wiene, soe it net better wêze. Lykas de honger no in skerp swurd is, en de minsken bjustere fernimstich makket, sa wie it ek mei dy twa Dokkumers. Sy reauntene eltsoar yn 't ear: ‘Soene wy nin útfynsel wite om dat moal fan Rouke yn ús mage te krijen? Sa'n boer kinne wy stedsjers licht fermale, en benammen dizze Geastmer; hy is sa gload, dat in jonge him bejeuzelje kin.’ ‘Ei, ja, ju!’ sei d' oare; ‘dat is neat. Dy boer sille wy mei ús beiden wol ferrifelje!’\nAanstons stie 'er ien fan har oerein, en begûn syn twa kammeraten mei dizze wurden oan te sprekken: ‘Freonen! It stiet 'er skrok mei ús foar. Want it klikje moal, dat elts fan ús oerhâlden het, is sa lyts, dat it him tsjin 'e honger neat helpje kin; mar as al de trije poarsjes by eltsoar kamen soe it ien allinne noch in eintsje term folle kinne; dêrom liket it my net slim ta, dat wy it allegearre yn ien hân brochtene. Mar foar nin kleasterfol skeljen soe 'k in byt yn 'e mûle stekke, dat my net from en earlik takaam, en dêrom wol 'k it op ús Leavenhear jaan. Wy geane no lizzen te sliepen, en wa-d-Er de moaiste dream tastjoert, dy sil alles hawwe.’ ‘Baaseftich, man!’ sei de oare Dokkumer, lykas bysels spriek, en hoewol de boer in slûchslimme en betûfde feint wie, dy de beide Dokkumers gau yn 'e myt hie, joech hy lykwol ek tawurd, en holde him as er him gewillich yn dizze falle beflapje litte soe. Sy diene dan har trije poarsjes moal aanstons by inoar, en doe se it in bytsje kwytst en knypt hiene leinen se 't daai op gleone stiennen, en bedobbene de hiele boel onder hjitte jiske; dêr koe it skoan gear bakke, wylst se it fel oer 'e eagen hienen. De Dokkumers hiene krekt sa min erch yn in bizestik fan 'e Geastmer boer, as yn 'e oere fan har dea: dat hy soks haftich wie, kaam net iender's yn har op. Dêrom leinen se de holle rêstich del, en sa wurch as in maits fan it rinnen foelen se mei in boarst yn 'e sliep. Mar de boer, dy lardich fan it fêstjen wie, loerde op dit eagenblik. Hy gong sunichjes op\nhoasfuotlingen fan syn leger ôf, wyndere de jiske mei de sliepmûtse wei, en iet de hiele bôle mei ham en gram op. Doe er de boel himmele hie koe er it kâldgnyskjen dochs net litte, en wylst er dy snoade Dokkumers sa swiet mei de kobbels swit op 'e noas raspjen seach, sei er sunichjes yn himsels: ‘Sjesa, goede minsken! No is Roukomme gerust. No sille jimme de mage net oerieze. Sa'n daaiïge bôle wie jimme ommers al te dreech, en Roukomme koe de brief allinne moai skoan lêze. Wat steane jimme no te moarntiid fris op! Nacht, bêste feinten! Nacht!’ En mei 'n rep gong er wer lizzen te sliepen.\nSa gau as de sinne út it nêst wie, waard ien fan 'e boargers tewekker, en doe er syn beide kammeraten roppen hie, begûn er it neifolgjende te fertellen: ‘Freonen, harkje! Ik sil jimme myn dream ferhelje. Ik stie op in jûntiid by Fetseput te Dokkum, doe dêr twa ingels mei wjukken út 'e loft delsaaiden, en my, krekt as twa earnen in do, yn 'e loft opnamen. Yn dy fljocht waard it my grien en blau foar 'e eagen; de loft gûlde my lâns de earen as de stoarmwyn, dy troch de touwen fan in skip fluitet, en de hierren waaiden ús straalrjocht efterút, mei in geweld as se út 'e holle weiskuord waarden. De iene ingel stroep it fel op fan 'e fingerseinen ôf oan 'e earmtakke ta, sa fûleindich wie de swang. Doe wy sa fjouwerentritich wiken flein hiene, kamen wy oan 'e poarte fan 'e himel, dêr de oare ingel in gouden kaai út 'e bûse naam, en de doar iepen die. Mar wat ik dêr seach, dêr is it ein fan ferlern! As hie 'k in inkethoarn sa grut as de Spaanske see, en in pin salang as fant Dokkum oant Rome ta, soe 'k 't noch net beskriuwe kinne. De strjitten en muorren glinsteren allegearre fan goud en diamanten, dat it jin de eagen blyn teistere. In minskelichem ha 'k 'er net ien sjoen, mar wol miljoenen fan sielen, en dy wiene sa fyn, sa fyn, dat 'er âlvetûzen op 'e punt fan in nudle dûnsje koenen.’\nDe man ferhelle noch wol helte mear mirakels fan 'e himel, mar dy wy mar oerslaan sille. Doe er dien hie begûn de oare Dokkumer syn droom te ferheljen.\n‘It kin raar (sa begûn er), do heste dreamd datste yn 'e himel wieste, en ik yn 'e hel. Op in jûntiid metten my yn 'e Keppels in pear ljuwe, krekt as 't smidsfeinten wiene, dy my by de hân namen, en yn in omsjen by de fjoerput fan Starum skuorden. Dêr sakken wy mei in blits yn del, en doe wy onder komd wiene, stie ik mids yn in meagere lânsdouwe, dêr neat oars groeide as mork en risken. In hiel toarn hiene wy dêryn omdoarme, doe wy by in steile berch opkladderje moasten, en sa gau wiene wy op in trêd of fjouwer nei net boppekomd, as ien fan dy swarte ljuwe sei: ‘Foarsichtich! Hjir binne wy by de râne fan 'e hel.’ Dat wie it earste en lêste wurd, dat ik fan har hearde. Ik kroep aanstons op 'e knibbels nei it uterste seamke ta, en wylst ik my goe' skrep op 'e hannen skoarre seach ik mei in lang útrutsene eibertshals oer dy râne hinne yn in see fan fjoer del. Dat gromde en spatte dêr, dat knette en djoeide, dat skomme en brûze, krekt as in broutsjettel, dy oan 't oersieden is. Ik skrilde; ik skrabe my tebek, sa eang as in wezeltsje. Mar myn swarte kammeraten bûnen my mei in amerij twa wjukken oan 'e earmen fêst, en fleagen mei my boppe de barnende hel. Dêr wynderde ik mei de wjokken, en krekt as in meau, dy nei in fiskje loert, en pal op ien plak yn 'e loft boppe it wetter stiet te flodderjen, stie ik onbeweechlik fêst boppe de grutte helledobbe. Mar, minsken, as 'k tink, wat ik dêr seach, dan griist it my sa, dat it einefel my noch op 'e earmen komt. Ik hearde de swiere pûsters, dy it fjoer fan 'e hel oanblieze, rocheljen en smûgen. De hjittens stime fan tiid ta tiid mei walmen fan neare benaudheid nei boppen, dat ik koarts swimele, en de gleone lôge fleach my soms mei miljoenen fonken om 'e earen, dat it hier my fan 'e holle skroeide. Dêr moarten se; dêr flokten en ferdomden se; défleagen hiele fleten fan divels op en del, elts mei in trop minskebehagers efter har, dy se foar hânswoarsten brûkten.’\nWiles de Dokkumer dit ferhelle, bearde de boer as er wer ynslept wie, hoewol er alles wurdsje foar wurdsje ôfharke hie. Sa gau as 't fertelsel út wie, rôpen se him. Hy waard kwânskwys kei tewekker, en wylst er stikelich seach, krekt as immen dy út in 'jippe sliep opkomt, frege hy mei in skrille stimme: ‘Wa is dêr?’ - ‘Wel, wy,’ seinen se; ‘kenste ús net, ju?’ - ‘Jimme?’ frege er wer. ‘Jimme? Wannear binne jimme dan werkomd?’ - ‘Werkomd?’ seinen se. ‘Wy binne net wei west.’ - ‘Wat deale, no!’ frege hy wer. ‘Net wei west? Wel,\nsa kin 'k 't net oan. Net wei west? Mar, krekt ... dan ha 'k 't droomd.’ - ‘Wat heste dan droomd?’ hja wer, ‘sis op dyn leksum!’ - ‘Wel, ik drôge,’ sei Rouke, ‘dat ien fan jimme mei twa ingels nei de himel fleach, en dat de oare mei twa swarte keardels foar de divel nei de hel gong. It is krekt as 'k jimme noch ôfreizgjen sjen! Earst eage 'k jimme nei salang as ik koe, en doe't jimme út 't gesicht wiene, wachte 'k al en wachte al, ien lang en twa breed; mar wa't werkaam, jimme kamen net wer. Op it lêst tocht ik, dy twa Dokkumers komme yn der ivichheid net wer, en omdat jimme dan ek nin iten mear brek hiene, haw ik yn myn ienlikheid (it hege wurd moat 'er mar út!) de hiele bôle allinne opiten.’\nDat teltsje wie dêrmei út. De niften fan Aldegea harken har de earen fan 'e holle; me' koene se net sykjen hearre, sa stil wien' se, en doe it dien wie laten se alle fjouwer in 'jippe sucht. Mar Saskemuoi brocht de kop mei boerekofje ris om; sy preauwen allegearre ris, en doe begûn de miich fan dominy it neifolgjende teltsje.\n‘Yn it jier fan sânhondertensantich, doe Radbod de Twade te Starum kening fan Fryslân wie, wenne 'er te Almenum 'n boer, dy Gjalt hjitte, en it moai goe' stowe koe. Hy hie altyd âld jild yn foarrie, en hy sâlte syn weet en koarn op, as 't net nôch nei syn sin jildzje koe. Mar hy wie wat âldfrinzich yn syn dwaan, en tilde altyd oer it swierste ein fan 'e balke. Omdat er al moai jeltich waard en mar feint bleau, wiene de buorlju him altyd oan om te boaskjen: hja seinen tsjin him, dat er 'n heukerers libben hie, mar hy smiet har foar 'e skinen, dat me' licht mei frouljuflêsk bedragen waard, en dat in kwea frommes in min stik hûsrie wie. Lykwol soe er wiivje, sa gau er syn bûkswjergea fûn.\nNo wenne 'er te Almenum ek in âlde fjoerfretter, dy onder kening Radbod de Utertsken efter de boksen sitten hie, sa faak as de biskop fan Utert yn Fryslân mantsjes meitsje woe, en dy nei jierren fan moardzjen en barnen fan syn kening tefolle krige om te stjerren en te min om te libjen. Hy wenne te Almenum, omdat it him onder de ferweende bern fan Starum te 'joer wie, en wylst er dêr mei túntsjen en goarjen sawat troch 'e tiid kaam, seach er soms op syn groeden del, lykas âde ljuwe de gekke flinken fan har bernejierren neitinke. Hy hie in leave dochter (Keimpke wie har namme), dy syn meager stik brea mei him dielde; in wakker kein en tipsidich ding, dy krekt op harsels, en kras yn 'e hûshâlding wie. Hja wie sa snoad as roet, en like yn har snedige kriichslisten wol wat nei har faar útskaaid te wêzen. Ek koe se spylje op 'e Noardske balke, dêr se de fiktoarjes fan 'e Friezen oer prysters en keningen onder song. Om koart te gean, Keimpke wie de treast en wille fan har heit yn syn heukereftich libben, en hy hie nin oar fertriet fan har, as it útsicht, dat se earm en ferlitten wêze soe, as hy de holle ris dellei. - Iender's kaam 'er om skimerjûn 'n âld buorwiif by him, dy earst in swiet praatsje makke, en him op it lêst ris begûn te kluorkjen, as Gjaltboer wolris by syn dochter komme mochte. De kaptein seach nuver op, en fielde, dat no de kniper op 'e skinen kaam; hy woe syn dochter minlike graach by him hâlde, mar har it brea út 'e mûle te stjitten koe ek net. Einlik omtinzende, dat it gelok fan syn leave Keimpke boppe alles gean moast, gong er nei har ta, en sei dat Gjaltboer har de knotte jaan woe. Sy hie 'er allehiel nin smuchte op, en woe leaver by har earme heit bliuwe, as yn 'e romte lyk in rike boerinne libje: mar troch folle oanretten fan har faar joech se einlik tawurd, en yn fjouwer wike wie Gjaltboer frijer, brêgeman, en troud man.\nYn 't earst snijde it neat as roazen en anjelieren by Gjaltboer; mar doe de wiggemoannen om wienen, begûn er oan 'e pong te merken, dat sokke wite hynzers in bulte struien nedich hienen. De hannen stienen har allehiel net om 'e bûter te baren; ek woe se de hûshâlding yn 'e esse ha, no 't har barre mochte, en omdat de boer altiten mei in gjirr'ch âldfaam hûshâlden hie, krimmenearre er alle dagen: ‘Wat nimt dat! Wat nimt dat!’ Lykwol hy koe dat rêgje, en Keimpke wie sa tsjildich tsjin him, en wist him sa te heinen, dat er op it lêst oer 'e kosten net folle mear kreunde. Mar Keimpke wie moai, foar Gjalt fiersten te moai, om nin skalk each te hawwen op in pear jonge strôtskavers, dy by sines wolris ynkipen en oer 'e flier wienen, as hy yn 't fjild stie. Hja wie lykwol sa onskuldich as de wite snie; mar syn jaloerskens, dy út alles fenyn sûgde, waard fan dei ta dei grimmitiger,\nDe besite by Pibe en Saske om 'e hurd\nsadat er har, dy't er yn syn hert oars leafhie, einlik mei bruien twinge woe, om, as hy út wie, in oar manminske net iender's blier oan te laitsjen. ‘As ik har moarns wat knoffele,’ tocht er by himsels, ‘dan sil se de hiele dei oan 't gekjeien fan 'e feinten nin nocht ha, en jûns sil ik har mei streakjen en patsjen wol wer goed krije.’\nDoe er dit yn 'e holle krige kaam er krekt fan 't lân thús te iten, en meidat er it lêste byt trochswolge hie, stie er op as in wjoldich man, en joech har in earbân, dat har it fjoer út 'e eagen spatte. It minske koe yn 't earst (sa ferheard wie se!) nin wurd kikje en nin trien út 'e eagen krije; mar doe se wer in bytsje by har wee komd wie, boarste hja út yn kleien en skriemen. ‘Och, heare!’ sei se, ‘dat ús heit my oan dy boal jaan moast! Hiene wy dan nin stik droech brea mei-eltsoar? Wie ús fredige earmoede net tûzener's better as it libben mei 'n rike wivebruier? Mem, mem, stieken je de holle út it grêf op; it hert soe je tebrekke oer jins ongelokkige dochter!’ Sa klage en skriemde Keimpke; mar hja hie it wan wei, en Gjaltboer krige syn sin; want hja wie de hiele dei foar nimmen te sprekken. De jûns, doe er thúskaam, wie syn earste wurk om it wiif del te bêdzjen. Hy sei har, dat de divel it him ynjûn hie, mar dat er it noait net wer dwaan soe, en hy bea har mei sa'n earmhertige troanje om fergiffenis, dat it goelik wyfke it net langer útstean koe. Hja joech him de hân fan freonskip, en in tútsje ta; en doe se swiet molk'-en-groattenbrij iten hienen, kroepen se mei-eltsoar efter de bêdskudden oft 'er de deis neat omgien wie.\nDat hie dy pringel sa skoan foldien, dat hy tochte: ‘Moarn fan itselde lekken in pakje.’ Sa gau hie er de oare moarns it ombyt net op, as hy naam de lodde op it skouder, en joech yn it weigean syn wiif in trewinkel, dat se tsjin 'e muorre stuite. As se fan it waar slein wie koe se net raarder opsjoen ha. ‘Wat in falske loebes is dat!’ tochte se yn harsels. ‘Mar de kerfstôk is izer, feint, en ik sil dy fiele litte, dat in Friezinne, dy de earste mâle flink wit oer te sljuchtsjen, ek ferstân het om de twade betelle te setten.’\nWylst it wyfke dêroer mimere seach se twa jonkers op wite hynders foar 'e doar stean, dy yn hûs kamen, en út namme fan kening Radbod om watte iten en drinken fregene. Keimpke, dy wakkere foldédich wie, diste tige op, en wylst de jonkers swiet ieten en dronken frege se har, wêr't de reis hinne soe. ‘Wel,’ seinen se, ‘boerinne, it stiet 'er skeef foar. Prinsesse Bauk, de dochter fan ús kening, het earjuster skylfisk iten, en omdat it fanke wat roppich is, is har in graat yn 'e kiel sketten, dêr alle masters fan Starum al mei ommoarde ha, mar dêr nin ien 'erút krije kin. De prinsesse het no yn twa etmiel neat dien as kokhalzjen; nin wiet of droech is 'er oer har lippen gien, en nin wink het se yn 'e eagen hân. De kening sit as in ferwezen minske by har bêd; hy het ús yn 't fjild stjoerd om in dokter te siikjen; en as 't 'us hjir mislearret, dan geane wy daalk nei Dokkum ta.’ ‘Wel, dat treft skoan,’ sei Keimpke; ‘hjir te Almenum is jimme man. Nin snoader pisbeloaitser yn hiel Fryslân!’ De jonkers stienen beide gysten fan 'e stoel op, en seinen: ‘Myn leave minske! Dat flou je ommers.’ - ‘Nee, sikersonk,’ sei se, ‘mar it is in man op himsels, dy dokter. Hy wol net dokterje, as hy moat 'er mei bruien ta twongen wurde.’ - ‘Is 't oars net,’ seinen de jonkers, ‘lit ús dêrfoar kedize. Wy sille him wol neef hjitte. Wiis 'im ús mar.’ - Doe die Keimpke de bûthúsdoar op, en sei tsjin har: ‘Dy't dêr mei de eide op it foarhaad fan dy kampe boulân stiet, dy is 't; mar dat sis ik jimme nochris, jimme krije 'im net mei as troch geweld.’ De jonkers, dat twa linige keardels wiene, namen dêrom elts in grou kneppel yn 'e hân, en gongen rjocht op Gjaltboer ta. ‘Eale, frije Fries, gemoarn!’ seinen se tsjin him; ‘wy moatte jo goendei fan ús kening sizze, en dy lit jo bidde om ta him te kommen.’ ‘Wêrom?’ frege Gjaltboer ferheard. ‘Om syn dochter, prinsesse Bauk, te genêzen,’ seinen se. De Boer andere, dat er goe' mjoksje en eidzje koe, en as de kening him dêrta nedich hie, dat er dan alle oeren fan 'e dei klearstie; mar dokterjen, dat hie er noait net leard. De beide jonkers seagen eltsoar oan, en seinen: ‘Mei swiete praatsjes kinne wy hjir net winne. Mar wy hawwe oar remeedzje, feint!’ en mei-ien setten se beide skonk, en bruiden 'erop sa fûleindich as se koenen. Dat bekaam Gjalt bjustere yn, en hy rôp wraak, dat in frije Fries sa slein waard. ‘Ja, ja,’ seinen de jonkers, ‘dy net hearre wol, moat fiele. Wo'ste mei, as net?’ en dan wie it al wer, dek op. Gjalt, dy fielde dat twa tsjin ien nin\npartoer wie, joech gau krimp: pipe of lipe, hy moast mei. Sy spanden it hynzer foar 'e eide wei, dêr se Gjalt op setten, en hoewol it in floateftich bist wie en lang net hertlik, giselen se it mei swipen om 'e bonken, dat se as de baarlike fijân nei Starum fleagen.\nDe kening siet mei it moed fol en de triennen yn 'e eagen foar it bêd fan syn leave dochter, doe de beide jonkers mei Gjaltboer yn 't slot stapten, en in steil wurd fan har nuvere dokter diene. Aanstons liet de kening syn dochter foar de boer delsette, en sei tsjin him, dat er har genêze moast; hy hie mar kar, hoe't er leafst woe, mei goedens as mei lilkens. Dêrop rôp de boer alle hilligen út 'e himel ta getuge, dat er krekt safolle ferstân fan dokterjen hie, as de kat. De kening sei neat, mar knypeage tsjin in pear bienitige keardels, dy efter de boer stienen, en him sa ongenedich mei bollepysten op 'e rêch tichelen, dat er útgûlde: ‘Genede, genede! Ik sil har genêze, ik sil har genêze.’ - Dêr siet prinsesse Bauk foar him, sa bleek as in wytling, en de mûle wiid iepen, dêr se mei de finger yn wiisde, om him it plak fan har kwaal te betsjutten. Gjaltboer seach har oan, en wie noch benauder as hjasels; bruien of genêzen wie hjir syn foarlân. No tocht er yn himsels: ‘De graat sit har net yn 'e mage, mar yn 'e kiel; as ik har ris oan 't laitsjen krije koe, wit as de graat 'er fansels net út fleach.’ Dat kaam him net slim foar; hy fersike de kening dêrom, as se in grut fjoer yn 'e seal oanlizze woenen, en him dan in amerij mei de prinsesse allinne litre. Sa gau wiene se allegearre net wei, en 't fjoer oan 'e brân, as Gjaltboer klaaide him op it himd ôf út, en gong foar 'e hurd lizzen salang sa er woechsen wie. Wylst er dêr in toarnke stôkrjochtút as in deade lein hie, sprong er ynienen as in kikkert fjouwerkant fan 'e grûn, en tommele santsjin slaggen oer 'e kop de hiele seale lâns. Doe dit dien wie, begûn er te skeuken as er rudich wie; hy roste en klaude de hurde hûd mei syn swarte kromme neilen, en makke sokke mâle gibeltsjes, dat de prinsesse mei al har pine op it lêst útprûste fan laitsjen, en har ynienen onder it sketterjen de graat ta de kiel út fleach. Gjalt stroep flink syn klean wer oan, en rûn mei de graat nei de kening ta, dy net wiste wat goed er 'im foar sa'n grutte deugd dwaan soe. De kening woe him doe minlike graach ta slotdokter hâlde; mar it wie altyd mei Gjaltboer: ‘Grutten tank foar my!’ De kij moasten ferweide wurde; it noat stie te fjilde en moast noch yn 'e berch; o, hy hie hondert fiven en seizen, dy him allegearre bittere nedich thús rôpen. De kening, dy sjoen hie hoe skruten er foar bruien wie, rôp dyselde twa manlju, dy him nyskes huf jûn hiene; mar sa gau as dy foar 'e tried kamen, joech Gjalt de war aanstons ferlern, en belove net allinne in deimannich, mar syn hiele libben, as 't de kening syn beleaven wie, te Starum te bliuwen. Hy seach 'er lykwol foar in keningsdokter watte grobbelich út; want hja hiene him samar yn syn arbeiderspakje fan 't lân opnomd. Dêrom waard 'im de klapmûtse ôfset, it pijen rokje úttein, de burd skeard, it hier knipt, en doe er sa fan top ta teil opgnapt wie, waard 'im in rea flewielen mantel om 'e skouders hinge. Dêr siet er sa moai as poes! mar syn hert wie yn 'e hurdsherne by syn Keimpke, en it wjirme him al yn 'e holle om, troch wat lûk er him út dit keninklik hûnegat weiwine soe.\nOngelokkich waard it genêzen fan 'e prinsesse hûsriem fertelle, dat it mei in omsjen as diggelfjoer troch 'e stêd wie, en binnen 't healoere stienen 'er fjouwerentweintich siken foar de poarte fan it slot, dy troch alle masters en duvelbanders fan Fryslân opjûn wiene. De kening dit foltsen sjende, en in bytsje grutsk, dat hy in wonderdokter oan 't slot hie, hjitte Gjaltboer om se allegearre te helpjen. ‘Fjouwerentweintich opjûne siken helpje?’ sei de boer mei in swiere sucht. ‘No, kening, as God it net docht, ik kin 't net dwaan.’ ‘Kom,’ andere de kening, ‘dan moasten je 't earst mar ris oerlizze mei dy twa prefesters, dy't je niis it resept foar myn dochter op 'e rêch skreaun hawwe.’ Mar sa gau hie Gjaltboer nin skimke fan dy twa stoere keardels sjoen as hy trille as in poask, en hy belove, dat er alles genêze soe, wat de kening him foarlei, as wien' se lam en blyn en stom en lazerus allyk.\nDoe de fjouwerentweintich siken yn 'e seal brocht wiene, ordenearre Gjalt oan 'e fjoerboeter fan it slot om in fjoer fan hondertfyftich lange smoezen oan te setten, en doe dat tige oan 't barnen wie fersocht er kening Radbod om him mei dit heapske nochris\nallinne te litten. De kening gong út 'e seal en bleau yn 't gesicht fan 'e doar stean. Sa gau wie Gjaltboer net allinne as hy liet de siken allegearre yn in kring om 'e hurd stean, en wylst de lôge fan dat hege fjoer yn 'e skoarstien opfleach, spriek er har mei dizze wurden oan: ‘Freonen! It sil 'er hjoed swier foar my ynhingje, om sa'n bulte minsken yn in amerij te genêzen. Ik wyt 'er mar ien smeet op; te witten, om de aldersiikste út jimme te nimmen, en dy op dit fjoer te ferbarnen. As syn lichem dêr ta polver op fertard is, dan wol 'k in leppelfol fan syn jiske yn in swolch twa bier riere, en litte dat de oare trijeëntweintich ynnimme. It middel is rju kras, mar it is probatum, en ik ferset 'er myn holle onder, dat it jimme allegearre helpje sil.’ - Doe er dit útstel dien hie, seinen de siken nin inkel wurd; hja seagen eltsoar oan as se freegje woene, wa't de slimste fan har wie; want onder it hiele bûn wie net ien, dy foar kening Radbods jild bekenne woe, dat er de tsjoedste kwaal fan har allegearre hie. Ondertuske begûn Gjaltboer har fan 't ein ôf oan mei grutte parmantichheid te freegjen, en spriek de sike, dy't yn 'e hurdshoeke stie, alderearst oan. ‘Hoe komsto sa yn 'e mizel?’ sei er. ‘Wat is dyn kleur plotsk! Do bist in kwiner, man! It kâlde swit stiet dy by kobbels op 'e foarholle.’ - ‘Ja, mar, dokter, dat ... dat ...’ sei de sike, ‘dat komt egentlik fan 't fjoer. As 't mei jins beleaven wie, woe 'k wol'is efkes út 'e seal om azem te skepjen.’ Hy gong de seal út, en doe de kening him frege, hoe 't 'im ôfgien wie, sei er, dat er yn 'e grûn genêzen wie; en hy kaam noait wer. - No kaam Gjalt by de twade sike, en doe er dy in toarnke yn 'e eagen sjoen hie, skodholle er bjuster, en sei tsjin him: ‘Ik wyt net, feint; ik wyt net, as 't mei dy wol giet. Do sjochste 'er my sa geizenich en tsjouwerich út, dat it eintsjebeslút sil de dea wol wêze. My tochte ...’ - ‘Wat tocht' je, dokter?’ frege de man triljende, ‘dat ik barne moast?’ - ‘Ei ja, ju,’ andere Gjaltboer; ‘do biste ommers sa slop as in jernwine, en de bonken wolle dy net langer drage.’ - ‘De gong is oars noch sa slim net, dokter,’ sei de man; ‘wol je ris sjen, hoe't 'k rinne kin?’ En mei-ien wipte er de seal út, en romde tsjin 'e kening, dat er al sa sûn as in fisk wie, en ek net wer hoefde te kommen. - Doe kaam Gjaltboer by de tredde, en sei tsjin him: ‘Lit my de pols 'is fiele. Do biste tsjinstich, feintsje! Stek de tonge 'is út. Fui, man! wat in swarte koarste. Maat, do rûkste nei de lodde. My tochte as wy dy ris efkes op it fjoer bretten; de pine is gau oer, en dan wiene dy oare ienentweintich minsken ek holpen.’ ‘Ja, mar, dokter,’ stammere en swolge de man, ‘sa slim is 't noch net. Ik sil 't bêst hise.’ ‘Hoe!’ sei Gjaltboer, ‘biste net siik? Wat dochste hjir dan? Komste hjir om de dokter fan 'e kening de gek oan te stekken? Loebes! skear dy út myn eagen, as ik sil dy ...!’ Dy ek al mei in boarst de doar út, en doe de kening him frege, hoe it gien wie, rôp er: ‘Klear, sire! Klear as in klontsje!’ Dat gong ek sa mei de fjirde, mei de fyfte, oan de fjouwerentweintichste ta, allegearre mei kûgelsgeweld de seal út, dat se de kening hast onder de fuotten rûnen. Om koart te gean, dêr wie nin ien, dy nocht hie om him foar syn buorman ta jiske barne te litten, en de iene nei d' oare namen se allegearre hakken op, omdat se dat grutte fjoer fan lange smoezen as de baarlike hel en divel skouderen.\nKening Radbod stie oft er foar 'e holle slein wie, dat in simpel boer safolle sike ljuwe mei de nuverste kwalen yn in amerijstiid genêze koe. Hy wiste ek net wat goed er him dwaan soe; mar Gjalt holde 't 'er mar op yn, dat er bittere nedich thús wie, en frege neat oars as frijheid om nei Almenum by syn Keimpke te gean. ‘No,’ sei de kening, ‘omdatsto it biste, sil ik it ynskewiele, mits aanstons opkomme, as ik dy opontbied, sonder dat wy de kneppel hoeve te brûken.’ Dat belove Gjalt, en dêrmei naam er ôfskie fan 'e kening, dy him in span moaie hynders, en safolle jild meijoech, as er mei skik bergje koe. Sa gong Gjalt as in boer út Almenum, en oerlistige fan syn wiif kaam er as in beneamd dokter werom. Hy hie no nei syn sin tefolle yn 'e wrâld, om sels yn waar en wyn langer te lânjen, it útwurk liet er dêrom oan twa feinten oer, en thús holde er sawat pieljen foar himsels. Syn wyfke, dat er yn 't pert leafhie, sloech er nea net wer, omdat er sels field hie, hoe 't bruien smakke. Hy libbe yn grutte frede en freonskip mei har, en krige in keppel moaie bern by har, dy de steun en eare fan syn âlde dei him fiele lieten hoefolle in troud man lokkiger is as in âldfeint.’\nUt wie dit teltsje ek. No wie de bar oan Gabe; mar Gabe woe leaver efter de gerdinen as ferhelje. De bern fleagen him lykwol salang by it liif op, dat er moaste, en dit teltsje begûn.\n‘Yn 'e tiden, doe de ko Bartele hjitte, wenne 'er op Westerein by Warkum in boer, dy tichteby syn hiem yn in âlde leie in lytse butte fûn, dêr sechstjinhondert gûne yn leinen. Hy gong aanstons nei de Wâlden om 'er skiep foar te keapjen, en by kofte tsjin acht gûne it stik salang as syn jild op wie. Doe hie er twahondert skiep. Hy dreau se swietkes nei hûs ta, mar doe er oer Galamadammen soe, wie it wetter danich opset; it lân stie bros, de skou wie yn 'e grûn, en de skouman hie neat oars as in lyts molkboatsje, dêr net mear as twa skieppen allyk yn koene. Doe de boer roppen hie makke er it miertou los, kaam mei syn boatsje, en helle twa skieppen oer.’\nHjir holde Gabe him stil, en sette de sliepmûtse op. ‘No,’ seine de niften fan Aldegea, ‘doe't dy twa oer wiene, wat die de boer doe?’ - ‘Wel,’ sei Gabe, ‘jimme witte, mei dat hege wetter wie de feart helte wider, it boatsje wie lyts, en 'er wiene twahondert skieppen; dêr gong in bulte tiid mei wei. Lit ús dêrom, wylst se oerhelle wurde, in bytsje sliepe; moarn sil 'k jimme ferhelje, hoe 't fierder gien is.’ Mei-ien loek Gabe it baitsje út, en gong te koai.\nDe niften fan Aldegea wiene dêr mar matichjes mei tefreden; mar omdat it waar oanhâlde mei sniewiskjen kamen se de oare jûns wer by inoar, en doe het Gabe it fuort útferhelle. Doe hawwe Saskemuoi en Pibomme ek noch in teltsje fan 'e âlde tiid dien. Ik leau de niften fan Aldegea elts ek ien. Mar omdat wy net wite, as jimme dat it harkjen wol wurdich is, sille wy earst 'is wachtsje, wat jimme fan dizze sizze.


Resinsje: “De rop om frijheid” | Omrop Fryslân\nResinsje: “De rop om frijheid”\n11 feb 2018 - 15:57\nIk bin algemien ferslachjouwer en hâld my dwaande mei LF2018\nFoar in goede foarstelling bin ik altyd wekker te meitsjen\nDe teäterfoarstelling Holstmeer\nOmdat it 'gewoane' minsken slagget je en plein public mei te nimmen yn har somtiden ferrotte libben: Fiif fan de fiif.\n"Daar kun je je jas afgeven, daar je persoonlijke spullen. Je telefoon, horloge, portemonnee en al het andere dat je in je zakken hebt mag niet mee." We binne noch net iens binnen of je wurde al meinaam yn it libben fan de minsken dy't de haadrol spylje. Alles wurdt je ôfnaam. It iennichste dat mei nei binnen mei, is myn kladblok en in pen. Yn sammelplak Neushoorn yn it sintrum fan Ljouwert wurde je meinommen nei in ôfsletten romte. Foardat je dêr oan de kofje kinne, moatte je earst fûillearre wurde en besjoen oft je binne wa't je binne. It is ek logysk: de foarstelling wurdt spile troch 'boeven' út de PI Ljouwert (Marwei) en de famkes fan Fier, it opfangplak foar slachtoffers fan seksueel geweld of loverboys.\nNei in muzikale ûntfangst mei kofje troch studinten fan D'drive fan it Friesland College wurdt de groep opsplitst yn twaen en gean we mei de bus nei de Holstmeerwei yn Ljouwert. De strjitte dêr't Fier, de plysje en de PI Ljouwert húsfeste binne.\nIk gean earst nei de famkes fan Fier. Dy fange je op yn it 'fierkwartier'. It plak dêr't se gewoanwei by inoar komme en dêr't ûnder oare in biblioteek is. No sitte se mei syn allen oan in grutte tafel mei in kleed. Se fertelle oer in famke. Dat wennet yn in dreamhûs. Mei moaie auto's foar de doar en de bêste keuken dy't je mar betinke kinne. Mar ek mei in plak dêr't se har ferskûlje kin. En sa wurdt de dream in nachtmerje. Har âlders hawwe hieltyd spul en se gean útinoar. Sa stadichoan steapelje de problemen har op en rekket se fêst yn in web fol problemen. It is de reade tried yn de ferhalen fan alle famkes dy't meidogge. Opgroeid mei probleemâlden, yn situaasjes sitte mei geweld en dan krekt de ferkearde freonen hawwe.\nIt binne stik foar stik kwetsbere froulju. In kwetsberheid dy't se kwealik sjen litte. En krekt no en hjir, oan dizze tafel midden tusken it publyk fan bûten kin dat ál. Se sjonge, fertelle en skriuwe har ferhaal. Se stelle har kwetsber op troch letterlik it publyk oan te reitsjen mei in fear. Wat se oars net doare, dogge se no: prate. Oer wat sy meimakke ha. Stoer gean se de konfrontaasje oan mei harsels en nimme se de besikers mei yn in wrâld dy't foar de measten net te besetten is. De famkes wolle sjoen en respektearre wurde. "Iedereen is mooi en ik wil dat jullie dat onthouden!" Mei dat boadskip wurde we fuortstjoerd en gean we rjochting PI Ljouwert.\nDêr wachtet ús deselde rûte as de detinearden. Troch de grutte slûs rydt de bus de finzenis yn. 260 minsken meitsje dêr op it stuit diel út fan de sletten mienskip. Tsien fan harren sitte yn de sportseal om te fertellen. It kontrast kin hast net grutter wêze: fan slachtoffer nei dieder. Fan allinnich mar froulju nei allinnich manlju. Oan de hân fan in grutte klok, dy't de oeren foarby fleane lit, nimme de 'boeven' sa't se harsels graach neame je mei yn har libben. Hoe't se fan bêd ôf komme en wat se dogge. De earste fertelt oer syn fiskjes. Hoe't hy se fersoarget yn syn akwarium. De oar nimt je mei de see op dêr't hy fiske. En sa komme se út by 'Rinus'. In fuotbaltalint dy't al jong yn de problemen kaam en it ferkearde paad keas. Oan de hân fan syn ferhaal wurdt dúdlik hoe't it fout gean kin. Dat de omstannichheden fan grut belang binne op de keuzes dy't je meitsje. 'Dat is geen excuus,' sizze se allegear. Se sitte net om 'e nocht yn 'e Marwei. Se litte ek sjen hoe goed oft je it as besiker hawwe. Dat je wer nei hûs kinne, de kroech yn. Dat je dus frij binne. Dat binne sy net: "Hier is geen frisse lucht, er zijn muren en mensen. Maar in m'n hoofd ben ik vrij."\nAs de foarstelling dien is begjint ien fan de mannen te sjongen. En sa sjogge je it kontrast dúdlik tusken de beide wrâlden: de famkes stiene nei ôfrin efter in doek nei te genietsjen fan de prestaasje dy't se delset hawwe. Dizze mannen stappe op it publyk of en begjinne in praatsje of sels te sjongen.\nDe lêste stop is by it plysjeburo. Haadstik trije yn teäterfoarstelling Holstmeer: Weg! Hjir nimme de akteurs Eelco Venema en Caroline Mgata it stokje oer. Se wolle fuort, mar doare net. It famke en de man bliuwe hingjen by it sabeare bankje op de grienstrook lâns de Holstmeerweg. Hy wol net wer werom efter de traaljes en siket goede freonen. Sy siket krêft om stean te bliuwen. Se sette de dilemma's dêr't se mei omrinne, hurd oan. Want wa kinne sy fertrouwe? Nimt de mienskip harren op en kin dy harren beskermje?\nDe famkes fan Fier leverje in topprestaasje. Twa kear op in jûn harren konfrontearjende ferhaal fertelle oan in groep minsken is swier. Se stean der, en hoe. Guon famkes sjonge ferskuorrende goed en it slagget harren de seal te betoverjen. By de boeven is it net oars. Ek hjir twa manlju dy't sa op in poadium stean kinne mei harren sjongtalint. Se doare de konfrontaasje mei it publyk ek oan te gean: 'Hoe voelt dat nu, hier zitten, zo zonder bezittingen?'\nDe akteurs leverje goed wurk. Troch alle twivels en eangsten fan de mannen en de famkes goed oan te setten komt it boadskip noch hurder binnen.Wat is frijheid? is de fraach dy't hingjen bliuwt. Foar ús bûten is it in gegeven. Foar de minsken yn dy beide gebouwen sit it yn de holle. Want de iene groep sit fêst om't se feroardiele binne foar in misdie, en sa wurdt de frijheid harren dan ûntnommen. Mar de oare groep, de famkes, binne de frijheid kwytrekke troch alles wat se meimakke ha. Dat boadskip fan de makkers komt goed troch. It is har goed slagge dizze wrâld nei bûten ta te bringen. Eins soe elkenien dizze foarstelling sjen moatte. Om te witten wat der efter de muorren spilet en te betinken dat ek dêr in mienskip sit. In groep dy't sjoen wurde wol.\nHolstmeer LF2018 resinsje\nVV Hearrenfean ferliest fan Leonidas\nAmearika en Koreä keapje rjochten Redbad film


DOWNLOAD Kâns keazen F4U-6 en 7 Corsair FSX & P3D - Rikoooo\nSkriuwer: Guy Hulin, Jean-Pierre Langer, Arne Bartels, Tim Conrad, FSX lânseigen konverzje troch LLS\nDe mytyske Amerikaanske Corsair F4U is der einlings, it is ien fan 'e meast ferneamde militêre fleanmasines fan' e twadde wrâldoarloch, mei tank oan syn stoere silhouette en syn wjuk yn W (gull omgekeerd) dy't de Corsair hast fuortendaliks werkenber meitsje. It heul detaillearre 3D-model is natyf konverteare fan FS2004 nei FSX / P3D troch LLS. Omfettet 7-repaints, oanpaste lûden, detaillearre animaasjes, outdoor resolúsjes mei hege resolúsje, firtuele cockpit, 2D-paniel, dokumintaasje.\n<L> Foar de wjerljocht.\n<Shift-E> Om iepenjen en sluten de doar.\n<Ik> Foar it systeem fan de reek.\n<Ctrl-Shift-V> Om iepenjen de Cowls Flaps\n<Ctrl-Shift-C> Om slút de Cowls Flaps\n<Shift-T> For it Tailhook


Weening sechde yn Ronde Poalen | Omrop Fryslân (advertinsje)\nWeening sechde yn Ronde Poalen 28 jul 2013 - 17:12\nPieter Weening is snein sechsde wurden op de twadde etappe fan de Ronde fan Poalen. De twadde etappe waard, lykas de earste sneon, ek ferriden yn Italië. It wie in swiere berchetappe. De etappe waard wûn troch de Frânsman Christophe Riblon. Yn it klassemint stiet de Fries Weening no op it fjirde plak. Lieder fan it klassemint is de Poal Rafal Majka, hy hat mar sân sekonden foarsprong op Weening. Moandei is in rêst- en reisdei, tiisdei giet de wedstriid fierder yn Poalen.\nKorreksje meldeLês foarTrefwurden: hurdfytsenPieter WeeningView the discussion thread.Diel dit berjocht op: 28-07Kuperus-en-dy winne yn Arum 28-07Rûzje plysje yn ridende bus Besjoch ek...


It Nijs | 2015 maart\nGrutte Pier op terrorismelist Feriene Naasjes\n🕔23:58, 31.Mar 2015\nPier Gerlofs Donia, better bekend as Grutte Pier, stiet op in list fan terroristen fan de Feriene Naasjes. Pier dielt de list mei goed trijetûzen oare histoaryske persoanen, wêrûnder Ulrike Meinhof, Ronnie Brunswijk en Balthasar Gerards. Lannen koene nammen foardrage\nDeaden en in soad skea troch stoarm\n🕔22:19, 31.Mar 2015\nDe stoarm fan hjoed hat foar in soad skea soarge yn Fryslân. Mear as fyftich minsken hawwe melding makke fan skea. It gie benammen om skansearre en omfallen beammen en reklamebuorden en om skea oan dakken. Op it Fean rekke\nSkylge lit bewenners meitinke oer gasboarrings\n🕔22:05, 31.Mar 2015\nDe gemeente Skylge sil in advyskommisje foar gasboarings beneame. Dat hat de gemeenteried tiisdeitejûn besletten. De kommisje, besteande út fiif leden út de mienskip, hat as taak om de gemeente te advisearjen by de prosedueres en de beslútfoarming omtrint gasboarings\nMolkkwotum wurdt dongkwotum\n🕔18:26, 31.Mar 2015\nHjoed komt der in ein oan in tiidrek. In generaasje boeren hat buorke ûnder de beheinings fan it molkkwotum. Nei goed 30 jier wurdt dat mei yngong fan woansdei 1 april ôfskaft. Foar in protte boeren yn Nederlân fielt moarn\n🕔15:35, 31.Mar 2015\nMei inoar meitsje, dat stiet sintraal by Welcome to The Village. Sa ek it muzykprogramma, dêrom host it renommearre muzykplatfoarm Subbacultcha ien fan de poadia wilens Welcome to The Village 2015, dat fan 17 oant en mei 19 july plakfynt\nFeie Fonyk oer bankrôvers\n🕔10:54, 31.Mar 2015\nBy bankrôvers tocht ik oan skobberts dy’t mei in lutsen revolver of in mitrailleur in bank bestoarmen, yn it plafond skeaten, “allegearre op de flier” raasden en dêrnei harren tassen follade lieten mei jild, of smjunten dy’t nei wiken graven\n🕔09:19, 31.Mar 2015 Lês it folsleine artikel▸\nBasken drave foar harren taal\n🕔01:12, 31.Mar 2015\nDe 19e Baskyske draafwedstryd Korrika wie de suksesfolste oant no ta. De wedstryd wurdt alle twa jier hâlden en lûkt altyd tûzenen minsken dy’t ôfstannen drave tusken de kilometer en tsientallen kilometers. It parkoer fan de tocht wie dit jier 2500\n🕔00:16, 31.Mar 2015\nIt is noch gjin 1 april, dat it sil wol wier wêze wat it Ljouwerter nijswebstee Suksawat skriuwt oer it swurd fan Grutte Pier. De Amerikaan dy’t der in pear wike lyn oanspraak op makke, lûkt syn claim no yn, sa\n1 2 3 … 29 nije side▸